**МИНИСТЕРСТВО НА ИНОВАЦИИТЕ И РАСТЕЖА**

**УСЛОВИЯ ЗА КАНДИДАТСТВАНЕ**

**за предоставяне на безвъзмездна финансова помощ по**

**Програма „Конкурентоспособност и иновации в предприятията” 2021-2027**

**Процедура чрез подбор на проектни предложения**

**BG16RFPR001-6.001 „Укрепване на промишления капацитет в областта на отбранителните способности”**

Съдържание:

[1. Наименование на програмата:………………………………………………………………..............................................3](#_Toc149636628)

[2. Наименование на приоритета и специфичната цел: 3](#_Toc149636629)

[3. Наименование на процедурата: 3](#_Toc149636630)

[4. Измерения по кодове: 3](#_Toc149636631)

[5. Териториален обхват: 3](#_Toc149636632)

[6. Цели на предоставяната безвъзмездна финансова помощ по процедурата и очаквани резултати: 3](#_Toc149636633)

[7. Индикатори: 5](#_Toc149636634)

[7.1. Индикатори/показатели за резултати и за крайния продукт съгласно програмата: 5](#_Toc149636635)

[8. Общ размер на безвъзмездната финансова помощ по процедурата: 6](#_Toc149636636)

[9. Минимален (ако е приложимо) и максимален размер на безвъзмездната финансова помощ за конкретен проект: 7](#_Toc149636637)

[10. Процент на съфинансиране: 9](#_Toc149636638)

[11. Допустими кандидати: 11](#_Toc149636639)

[11.1 Критерии за допустимост на кандидатите: 11](#_Toc149636640)

[11.2 Критерии за недопустимост на кандидатите: 13](#_Toc149636641)

[12. Допустими партньори (ако е приложимо): 18](#_Toc149636642)

[13. Дейности, допустими за финансиране: 19](#_Toc149636643)

[13.1. Допустими дейности: 19](#_Toc149636644)

[13.2. Недопустими дейности: 24](#_Toc149636645)

[14. Категории разходи, допустими за финансиране: 27](#_Toc149636646)

[14.1. Условия за допустимост на разходите: 27](#_Toc149636647)

[14.2. Допустими разходи: 29](#_Toc149636648)

[14.3. Недопустими разходи: 31](#_Toc149636649)

[15. Допустими целеви групи: 31](#_Toc149636650)

[16. Приложим режим на минимални/държавни помощи: 32](#_Toc149636651)

[17. Хоризонтални политики: 33](#_Toc149636652)

[18. Минимален и максимален срок за изпълнение на проекта (ако е приложимо): 35](#_Toc149636653)

[19. Ред за оценяване на концепциите за проектни предложения: 35](#_Toc149636654)

[20. Критерии и методика за оценка на концепциите за проектни предложения: 35](#_Toc149636655)

[21. Ред за оценяване на проектните предложения: 35](#_Toc149636656)

[21.1. Оценка на административното съответствие и допустимостта: 35](#_Toc149636657)

[21.2. Техническа и финансова оценка: 36](#_Toc149636658)

[22. Критерии и методика за оценка на проектните предложения: 39](#_Toc149636659)

[23. Начин на подаване на проектните предложения/концепциите за проектни предложения: 40](#_Toc149636660)

[24. Списък на документите, които се подават на етап кандидатстване: 41](#_Toc149636661)

[25. Краен срок за подаване на проектните предложения: 46](#_Toc149636662)

[26. Допълнителна информация: 47](#_Toc149636663)

[26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ: 47](#_Toc149636664)

[27. Приложения към Условията за кандидатстване: 56](#_Toc149636665)

**1. Наименование на програмата:**

Програма „Конкурентоспособност и иновации в предприятията” 2021-2027

## 2. Наименование на приоритета и специфичната цел:

Приоритет 6 „Укрепване на промишления капацитет в областта на отбранителните способности”

Специфична цел: RSO1.7 „Подобряване на промишления капацитет за насърчаване на отбранителните способности, като се дава приоритет на способностите с двойна употреба (ЕФРР)”

## 3. Наименование на процедурата:

BG16RFPR001-6.001 „Укрепване на промишления капацитет в областта на отбранителните способности”

## 4. Измерения по кодове:

*Измерение 1 - Област на интервенция:*

194. Производствени инвестиции в големи предприятия, свързани с технологии в областта на отбраната и технологии с двойна употреба.

195. Производствени инвестиции в МСП, свързани с технологии в областта на отбраната и технологии с двойна употреба.

*Измерение 2 - Форма на финансиране:*

01. Безвъзмездни средства.

*Измерение 3 - Териториален механизъм за изпълнение и териториална насоченост:*

33. Други подходи - Без целеви територии.

*Измерение 4 – Икономическа дейност.*

*Измерение 7 — Равенство между половете във връзка с ЕСФ+, ЕФРР, КФ и ФСП:*

03. Неутралност по отношение на пола.

## 5. Териториален обхват:

Проектите по процедурата следва да бъдат изпълнени на територията на Република България.

## 6. Цели на предоставяната безвъзмездна финансова помощ по процедурата и очаквани резултати:

**Цел на предоставяната безвъзмездна финансова помощ**:

Настоящата процедура цели да насърчи инвестициите за подобряване на промишления капацитет на предприятията[[1]](#footnote-2), произвеждащи продукти, свързани с отбраната[[2]](#footnote-3) и изделия с двойна употреба[[3]](#footnote-4), и по този начин да увеличи приноса им за повишаване на отбранителните способности и укрепване на националния и съюзния възпиращ потенциал.

**Обосновка:**

Предвид динамичните промени в глобалната средаисвързаните с тях нови предизвикателства и рискове пред стабилността и дългосрочната сигурност на Съюза,в заключенията на Европейския съвет от 6 март 2025 г. европейските лидери постигнаха консенсус относно необходимостта от съвместни усилия, на национално и европейско ниво, за повишаване на отбранителния капацитет и готовността на Съюза за бърз и ефективен отговор в случаите на кризи, представляващи непосредствена заплаха за мира в Европа. В продължение на тази позиция, на 19 март 2025 г., Европейската комисия представи своята „Бяла книга за европейската отбранителна готовност до 2030 г.”[[4]](#footnote-5), която поставя акцент върху необходимостта от увеличаване на финансирането и стимулите за подпомагане на държавите членки да мобилизират и изразходват повече ресурси за засилване на отбранителната си готовност. В Съобщението на Комисията до Европейския парламент и Съвета „Сборен пакет от мерки за отбранителната готовност”[[5]](#footnote-6) от 17 юни 2025 г. е посочено, че „*отбранителната готовност следва да се разбира като способността на държавите членки и отбранителната промишленост на Съюза да предвиждат кризи, свързани с отбраната, да ги предотвратяват и да реагират на тях”.* В същия документ е посочено и че *„отбранителната готовност зависи от наличието на капацитет на отбранителната промишленост, необходим за придобиване и поддържане на ресурсите, способностите и инфраструктурата, които са нужни за ефективна и гъвкава реакция при кризи и за свързаните с тях действия на държавите членки, както и за възпиране на потенциални заплахи чрез надеждна подготвеност”.*

В този контекст, Стратегията за развитие на българската отбранително - технологична индустриална база (БОТИБ)[[6]](#footnote-7), която е с хоризонт до 2030 г., предвижда да се постигне качествена промяна в продуктовата структура, обема и ефективността на производството, както и експорта на български продукти, свързани с отбраната. От гл. т. на необходимите за това инвестиции, следва да се отчете, че съпоставено с останалите държави - членки на ЕС, българските предприятия имат сравнително слабо участие в създаването и доставката на отбранителни продукти. Според Стратегията военната продукция, реализирана в страните от ЕС и Организацията на Северноатлантическия договор (НАТО), не надхвърля 10% от общия износ на български отбранителни продукти. Това затруднява пълноценната интеграция на страната в новия контекст за приоритетно засилване на съюзния отбранителен капацитет. Потенциалът на България в областта на производството на изделия с двойна употреба, които могат да се използват както за граждански, така и за военни цели, също не е достатъчно оползотворен. От друга страна, именно капацитетът по отношение на изделията с двойна употреба се разглежда като ключов, от гл. т. на готовността за ефективна реакция в условията на настоящите промени в средата за сигурност в Европа.

Предвид посочените предизвикателства, настоящата процедура е пряко насочена към увеличаване на инвестициите в активи за подобряване на промишления капацитет на българските предприятия от отбранителната индустрия, както и на тези, произвеждащи изделия с двойна употреба. Пряката подкрепа за производствени инвестиции в предприятията по настоящата процедура допълва финансирането по линия на Фонда за справедлив преход (ФСП) чрез Програма „Развитие на регионите” 2021-2027, насочено към създаването на Център за върхови постижения в гр. Казанлък за насърчаване на иновациите в областта на отбранителните технологии и решенията с двойна употреба. Инвестициите по настоящата мярка допълват и подкрепата по Програма „Научни изследвания, иновации и дигитализация за интелигентна трансформация” 2021-2027 за създаването на Център за иновации в отбраната, който ще стимулира приоритетно научните изследвания и иновациите в областта на технологиите с двойно предназначение.

**Очакваните резултати** от подкрепата по процедурата се изразяват в нарастване на броя на предприятията, които подобряват промишления си капацитет за производство на отбранителни продукти и изделия с двойна употреба, и по този начин допринасят за повишаване на националния и съюзния отбранителен потенциал.

## 7. Индикатори:

## 7.1. Индикатори/показатели за резултати и за крайния продукт съгласно програмата:

Изпълнението на проектите по процедурата следва да допринесе за постигането на следния **задължителен** **показател за резултат**:

**1) Частни инвестиции, допълващи публичното подпомагане** (в т.ч.: безвъзмездни средства, финансови инструменти).

Индикатор 1) отчита общата стойност на съфинансирането (собственото финансиране) в евро, осигурено от страна на кандидатите и посочено в раздел „Бюджет” от Формуляра за кандидатстване в Информационната система за управление и наблюдение на средствата от Европейски фондове при споделено управление (ЕФСУ), наричана по-нататък „ИСУН, раздел „ЕФСУ (2021-2027)”. Индикаторът е задължителен за всички проектни предложения, като базовата, целевата му стойност, както и източника на информация за отчитането на индикатора ще бъдат служебно попълнени от Управляващия орган (УО) в раздел „Индикатори” от Формуляра за кандидатстване.

Проектите по процедурата трябва да допринесат и за постигането на следните **задължителни** **показатели за крайния продукт**:

**2) Подпомагани предприятия** (в т.ч.: микро-, малки, средни, големи предприятия).

Индикатор 2) отчита **броя на микро, малките, средните и големите предприятия**, които получават финансова подкрепа в резултат на успешно приключени проекти по процедурата.

**3) Подпомагани предприятия чрез безвъзмездни средства.**

Индикатор 3) отчита броя на предприятията, които получават финансова подкрепа под формата на безвъзмездни средства по процедурата.

**4) Подкрепяни предприятия, свързани предимно с насърчаване на двойната употреба и отбранителните способности (RearmEU).**

Индикатор 4) отчита броя на предприятията, които получават подкрепа под формата на безвъзмездни средства в резултат на успешно приключени проекти за насърчаване на дейности, свързани с производството на изделия с двойна употреба или допринасящи за подобряване на отбранителните способности.

Индикатори 2), 3) и 4) също са задължителни за всички проектни предложения, като в раздел „Индикатори” от Формуляра за кандидатстване УО служебно е заложил базовата („0”) и целевата им стойност („1”), както и източника на информация за отчитането им.

В раздел „Индикатори” от Формуляра за кандидатстване кандидатите не е необходимо да попълват информация относно горепосочените задължителни индикатори, като същата ще бъде служебно въведена от УО. Допълнителна информация относно индикаторите e представена в Приложение 7 **-** Описание на индикаторите за краен продукт и за резултат, приложими за процедурата.

**ВАЖНО:** В раздел „Бюджет” от Формуляра за кандидатстване, при попълването на детайлите към всеки бюджетен ред, в поле „Индикатори” кандидатите трябва задължително да въведат (изберат от падащото меню) и четирите задължителни индикатора, посочени по-горе.

## 8. Общ размер на безвъзмездната финансова помощ по процедурата:

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Общият размер на безвъзмездната финансова помощ по процедура BG16RFPR001-6.001 „Укрепване на промишления капацитет в областта на отбранителните способности” е **70 641 447,37 евро.**  Общият бюджет на процедурата е разпределен *по категории региони в зависимост от мястото на изпълнение на проекта[[7]](#footnote-8),* както следва:   |  |  |  |  | | --- | --- | --- | --- | | **Категория регион** | **Средства от Европейския фонд за регионално развитие (ЕФРР)** | **Национално съфинансиране** | **Общ размер на безвъзмездната финансова помощ** | | **Регион в преход - Югозападен район на планиране** **(ЮЗР)** | 11 250 000,00 евро | 2 812 500,00 евро | 14 062 500,00 евро | | **По-слабо развити региони[[8]](#footnote-9)** | 53 750 000,00 евро | 2 828 947,37 евро | 56 578 947,37 евро | | **Общо** (за региона в преход и за по-слабо развитите региони): | **65 000 000,00 евро** | **5 641 447,37 евро** | **70 641 447,37 евро** |   **ВАЖНО:** **Проектите по процедурата е допустимо да се изпълняват САМО В ЕДНА от горепосочените две категории региони** (регион в преход или по-слабо развити региони). В случай че е предвидено даден проект да се изпълнява едновременно в двете категории региони (т.е. във Формуляра за кандидатстване кандидатът е посочил места на изпълнение на проекта както в региона в преход, така и в по-слабо развит/и регион/и), проектното предложение ще бъде отхвърлено.  Средният годишен бюджет за държавната помощ по процедурата, попадаща в обхвата на Регламент (ЕС) № 651/2014 на Комисията, не трябва да надхвърля 150 млн. евро.  В допълнение, по процедурата е предвидено и следното*разпределение на бюджета в зависимост от категорията на предприятието-кандидат*(микро, малко, средно предприятие по смисъла на Закона за малките и средните предприятия или голямо предприятие):   |  |  |  |  | | --- | --- | --- | --- | | **Категория на предприятието-**  **кандидат** | **Регион в преход – Югозападен район на планиране (ЮЗР)** | **По-слабо развити региони** | **Общо**  (по категории предприятия): | | | **Микро и малки предприятия** | 5 625 000,00 евро | 22 631 578,95 евро | **28 256 578,95 евро** | | **Средни предприятия** | 3 515 625,00 евро | 14 144 736,84 евро | **17 660 361,84 евро** | | **Големи предприятия** | 4 921 875,00 евро | 19 802 631,58 евро | **24 724 506,58 евро** | | **Общо** (по категории региони): | **14 062 500,00 евро** | **56 578 947,37 евро** | **70 641 447,37 евро** |   **ВАЖНО**: Управляващият орган си запазва правото да пренасочи свободния (остатъчен) ресурс по категории предприятия (в случай че такъв е наличен) към онези категории кандидати, за които не достига предварително определения бюджет. Не е допустимо пренасочване на свободен (остатъчен) ресурс (в случай че такъв е наличен) от по-слабо развитите региони (извън ЮЗР) към региона в преход (ЮЗР). |

## 9. Минимален (ако е приложимо) и максимален размер на безвъзмездната финансова помощ за конкретен проект:

|  |  |
| --- | --- |
| **Минималният и максимален размер на заявената безвъзмездна финансова помощ** по индивидуалните проекти е както следва:  **1) В случаите на избран режим „минимална помощ” (de minimis) съгласно Регламент (ЕС) № 2023/2831 на Комисията[[9]](#footnote-10):** | |
| **Минимален размер на помощта** | **Максимален размер на помощта** |
| 51 129,19 евро (100 000,00 лв.) | 300 000 евро (586 749,00 лв.) |
| **ВАЖНО:** Посоченият минимален и максимален размер на помощта, в случаите на избран режим „минимална помощ” (de minimis) съгласно Регламент (ЕС) № 2023/2831 на Комисията, е приложим за всички допустими категории предприятия – микро, малки или средни предприятия по смисъла на чл. 3 и чл. 4 от Закона за малките и средните предприятия (ЗМСП), както и големи предприятия.  В рамките на посочения минимален и максимален размер на безвъзмездната финансова помощ по индивидуалните проекти, в случаите на избран режим „минимална помощ”, са налице и допълнителни ограничения, произтичащи от изискванията на Регламент (ЕС) № 2023/2831 на Комисията, които са посочени в т. 16, по-долу и са представени по-подробно в Приложение 3А към Условията за кандидатстване.  **2)** В **случаите на избран режим** **„регионална инвестиционна помощ” съгласно чл. 13 и чл. 14 от Регламент (ЕС) № 651/2014 на Комисията[[10]](#footnote-11):**   |  |  | | --- | --- | | **Минимален размер на помощта[[11]](#footnote-12)** | **Максимален размер на помощта *в зависимост от категорията на предприятието-кандидат:*** | | 51 129,19 евро  (100 000,00 лв.) | **Микро- и малки предприятия:** 511 291,88 евро (1 000 000,00 лв.) | | **Средни предприятия:** 1 533 875,64 евро (3 000 000,00 лв.) | | **Големи предприятия:** 3 579 043,17 евро (7 000 000,00 лв.) |   **ВАЖНО:** В рамките на посочения минимален и максимален размер на безвъзмездната финансова помощ по индивидуалните проекти, в случаите на избран режим „регионална инвестиционна помощ”, са налице и допълнителни ограничения, произтичащи от изискванията на Регламент (ЕС) № 651/2014 на Комисията, които са посочени в т. 16, по-долу и са представени по-подробно в Приложение 3А към Условията за кандидатстване.  **ВАЖНО: Кандидатите по процедурата е допустимо да изберат само ЕДИН от посочените по-горе два допустими режима -** режим „минимална помощ” (de minimis) или режим „регионална инвестиционна помощ” в зависимост от нуждите си и спецификата на проектните предложения. Избраният режим на помощ се посочва в раздел „Финансова информация – кодове по измерения”, поле „Режим на помощ” от Формуляра за кандидатстване. Избраният режим на помощ („минимална помощ” или „регионална инвестиционна помощ”) e приложим за всички разходи, заложени в бюджета на проектa. Комбинирането на двата посочени режима в рамките на едно предложение е недопустимо по процедурата, като при неспазване на изискването, проектното предложение ще бъде отхвърлено.  Допълнително, максималният размер на безвъзмездната финансова помощ по индивидуалните проекти, независимо от избрания режим на минимална/държавна помощ, **НЕ следва да надвишава**:   * **за микро- и малки предприятия: 100 %** от средногодишните нетни приходи от продажби на предприятието - кандидат за тригодишния период 2022 г., 2023 г. и 2024 г. * **за средни предприятия: 60 %** от средногодишните нетни приходи от продажби на предприятието - кандидат за тригодишния период 2022 г., 2023 г. и 2024 г. * **за големи предприятия: 30 %** от средногодишните нетни приходи от продажби на предприятието - кандидат за тригодишния период 2022 г., 2023 г. и 2024 г.   **Средногодишните нетни приходи от продажби на кандидата за тригодишния период 2022 г., 2023 г. и 2024 г. се изчисляват по следния начин**: Отчет за приходите и разходите за 2022 г., 2023 г. и 2024 г. на предприятието – кандидат - сборът от стойностите по ред „Нетни приходи от продажби” (код на реда 15100, колона 1) от приходната част на Отчетите за приходите и разходите за трите години, делено на 3 (три).  **ВАЖНО**: При определяне на средногодишните нетни приходи от продажби за тригодишния период 2022 г., 2023 г. и 2024 г. се вземат предвид само данните на предприятието – кандидат от индивидуалните му Отчети за приходите и разходите за посочените три години, без да се отчитат данните на свързани предприятия и/или на предприятия – партньори (ако има такива), послужили за определяне на категорията на кандидата (микро, малко или средно предприятие съгласно ЗМСП, или голямо предприятие).  В случай че при залагането на разходите в раздел „Бюджет” от Формуляра за кандидатстване, стойността на заявената безвъзмездна финансова помощ е под изискуемия минимален размер, (който е 51 129,19 евро, независимо от избрания режим на помощ), системата ИСУН няма да позволи на кандидата да подаде проектното предложение. Допълнителни указания в тази връзка са представени в Приложение 8 – Примерни указания за попълване на електронния Формуляр за кандидатстване.  В случай че заявената безвъзмездна финансова помощ, посочена в раздел „Бюджет” от Формуляра за кандидатстване, надвишава горепосочените максимално допустими размери на помощта (в зависимост от избрания режим на помощ и категорията на предприятието - при избран режим „регионална инвестиционна помощ”) или проценти от реализираните средногодишни нетни приходи от продажби на кандидата за 2022 г., 2023 г. и 2024 г., Оценителната комисия ще коригира служебно бюджета до максимално допустимата стойност. | |

## 10. Процент на съфинансиране:

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **1) Интензитет на безвъзмездната финансова помощ в случаите на избран режим „минимална помощ” (de minimis) съгласно Регламент (ЕС) № 2023/2831 на Комисията:**  Максималният интензитет (процент) на безвъзмездната финансова помощ при избран режим „минимална помощ” (de minimis) за всички категории кандидати, е както следва:   |  |  | | --- | --- | | **Категория на предприятието-кандидат** | **Максимален интензитет на помощта** | | Микро, малки, средни и големи предприятия | 70 % |   **2) Интензитет на безвъзмездната финансова помощ в случаите на избран режим „регионална инвестиционна помощ” съгласно чл. 13 и чл. 14 от Регламент (ЕС) № 651/2014 на Комисията[[12]](#footnote-13):**  Максималният интензитет (процент) на безвъзмездната помощ при избран режим „регионална инвестиционна помощ” e **в зависимост от *мястото на изпълнение на проекта[[13]](#footnote-14)* и *категорията на предприятието – кандидат,*** както следва:   |  |  |  | | --- | --- | --- | | **Категория на предприятието – кандидат** | **Максимален интензитет на помощта за дейности *извън* ЮЗР (NUTS-2)[[14]](#footnote-15)** | **Максимален интензитет на помощта за дейности *в* ЮЗР (NUTS-2)** | | Микро- и малки предприятия | 70 % | София град (столица): 35%  София област: 65%  Област Благоевград: 65%  Област Перник: 40%  Област Кюстендил: 40% | | Средни предприятия | 60 % | София град (столица): 25%  София област: 55%  Област Благоевград: 55%  Област Перник: 30%  Област Кюстендил: 30% | | Големи предприятия | 50 % | София град (столица): 15%  София област и Област Благоевград: 45%  Област Перник и Област Кюстендил: 20% |   **В случай че проектът ще се реализира едновременно в две или повече области (места на изпълнение) в ЮЗР, за които е приложим различен максимално допустим интензитет на помощта (при избран режим „регионална инвестиционна помощ”), кандидатът следва да разпредели разходите в раздел „Бюджет” от Формуляра за кандидатстване по места на изпълнение и съобразно приложимия интензитет за съответната област в зависимост от категорията на предприятието – кандидат.**  За да се изчисли интензитетът на помощта, всички данни се представят в брутно изражение - преди приспадането на данъци и други такси. Данъкът върху добавената стойност (ДДС), начислен върху допустимите разходи, който подлежи на възстановяване съгласно приложимото национално данъчно право не се взема предвид при изчисляване на интензитета на помощта и допустимите разходи[[15]](#footnote-16).  В случай на установено надвишаване на посочените максимални интензитети на помощта, Оценителната комисия ще коригира служебно бюджета на проектите до максимално допустимия процент в зависимост от избрания режим на минимална/държавна помощ, както и съобразно мястото на изпълнение на проекта и категорията на предприятието-кандидат (в случаите на избран режим „регионална инвестиционна помощ”).  Помощите, които се предоставят на няколко части (т.е. когато кандидатът предвижда да ползва авансово и/или междинни плащания), се сконтират към техния размер към момента на предоставяне. Допустимите разходи се сконтират до тяхната стойност към момента на предоставяне на помощта[[16]](#footnote-17). Лихвеният процент, който се използва за сконтиране, е сконтовият процент, приложим към момента на предоставяне на помощта в съответствие с чл. 7, пар. 3 от Регламент (ЕС) № 651/2014 и чл. 3, ал. 6 от Регламент (ЕС) № 2023/2831. Интензитетът на безвъзмездното финансиране се изчислява чрез определяне на сконтираната стойност на помощта, изразена като процент от сконтираната стойност на допустимите разходи. |

## 11. Допустими кандидати:

### 11.1 Критерии за допустимост на кандидатите:

Допустими по процедурата са само кандидати, които отговарят на следните критерии:

**1)** Да са **търговци по смисъла на Търговския закон или Закона за кооперациите,** или да са еквивалентно лице по смисъла на законодателството на държава-членка на Европейското икономическо пространство.

Клонове на юридически лица, регистрирани в България, **не могат** да участват в процедурата поради липсата на самостоятелна правосубектност.

В случай че кандидатът е еквивалентно лице на търговец по смисъла на Търговския закон или на Закона за кооперациите съгласно законодателството на държава-членка на Европейското икономическо пространство, с оглед извършване на плащания по настоящата процедура, към датата на сключване на административен договор за предоставяне на безвъзмездна финансова помощ (АДПБФП), кандидатът следва да е регистриран по реда на Закона за търговския регистър и регистъра на юридическите лица с нестопанска цел. С цел избягване на подмяна на оценката, новорегистрираното предприятие следва да бъде дружество по смисъла на Търговския закон с едноличен собственик на капитала - чуждестранното предприятие-кандидат по настоящата процедура.

**2)** Да са **регистрирани не по-късно от 31.12.2022 г.**

**3)** Да са **микро, малки или средни предприятия** по смисъла на чл. 3 и чл. 4 от Закона за малките и средните предприятия[[17]](#footnote-18) и Приложение I към Регламент (ЕС) № 651/2014 на Комисията относно определението за микро-, малки и средни предприятия ***или*** да са **големи предприятия**.

**ВАЖНО:** В случай че кандидатът *е микро, малко или средно предприятие*, за удостоверяване на изискването по т. 3), на етап кандидатстване следва да попълни и представи Декларация за обстоятелствата по чл. 3 и чл. 4 от Закона за малките и средните предприятия (Приложение 4)[[18]](#footnote-19). В случай че кандидатът *е голямо предприятие*, за удостоверяване на изискването по т. 3), на етап кандидатстване кандидатите следва единствено да посочат (отбележат) категория „голямо предприятие” в раздел „Данни за кандидата”, поле „Категория/статус на предприятието” от Формуляра за кандидатстване.

Преди сключване на административен договор за предоставяне на безвъзмездна финансова помощ, Управляващият орган ще извършва документална проверка както на категорията на кандидата (микро, малко, средно или голямо предприятие), декларирана/посочена от одобрените кандидати на етап кандидатстване, така и на категорията им към момента преди сключване на договора. В случай че бъде установена неправилно (погрешно) декларирана/посочена категория, както и в случай, че преди сключване на административен договор настъпи промяна в декларираната/посочената на етап кандидатстване категория на одобрен кандидат, в резултат на което е налице неспазване на заложени в Условията за кандидатстване правила и/или ограничения, ще бъде издавано Решение за отказ за предоставяне на безвъзмездна финансова помощ на съответния кандидат. Допълнителна информация в тази връзка е представена в т. 26.1 от Условията за кандидатстване, по-долу.

**ВАЖНО:** В случай че кандидатът предвижда промяна на категорията на предприятието към момента на сключване на административния договор и с цел заложеният интензитет и размер на безвъзмездната финансова помощ да отговарят на праговете, приложими за съответната категория както към момента на кандидатстване, така и към момента на сключване на договора, то кандидатът следва да заложи (на етап кандидатстване) по-ниските интензитет и размер на безвъзмездната финансова помощ, приложими и за двете категории. Посоченото се отнася както за случаите, когато предприятието предвижда да премине от по-ниска към по-висока категория (например от малко към средно предприятие), така и обратното - от по-висока към по-ниска категория (например от средно към малко предприятие).

**4) Да са реализирали средногодишни нетни приходи от продажби за 2022, 2023 и 2024** финансови години в зависимост от категорията на предприятието-кандидат, както следва:

|  |  |
| --- | --- |
| **Категория на предприятието** | **Средногодишни нетни приходи от продажби за 2022 г., 2023 г. и 2024 г.[[19]](#footnote-20)** |
| Микро- и малки предприятия | ≥ 200 000 лева |
| Средни предприятия | ≥ 1 000 000 лева |
| Големи предприятия | ≥ 5 000 000 лева |
| При определяне на средногодишните нетни приходи от продажби за 2022 г., 2023 г. и 2024 г. ще се вземат предвид **само данните от индивидуалните** Отчети за приходите и разходите на кандидата за посочените години, без да се отчитат данните на негови свързани предприятия и/или предприятия-партньори (ако има такива), послужили за определяне на категорията на предприятието - кандидат.  **5)** **Да са заявили подкрепа** по процедурата **за икономическа дейност, която попада в сектор С „Преработваща промишленост” *или*** **в**  **сектор К „Телекомуникации, компютърно програмиране, консултантски дейности, инфраструктура за информационни технологии и други информационни услуги” – само раздел 62** „Дейности в областта на информационните технологии” **или раздел 63** „Инфраструктура за информационни технологии, обработка на данни, хостинг и други информационни услуги”**, *или* в Сектор N „Професионални дейности и научни изследвания”** съгласно Класификацията на икономическите дейности (КИД-2025) на Националния статистически институт (НСИ) – Приложение 11.А.  **ВАЖНО:** Посочените сектори и раздели са съгласно новата версия на Класификацията на икономическите дейности – версия 2025 (КИД-2025) на НСИ, която заменя КИД-2008. С КИД-2025 са въведени промени в икономическите дейности на ниво сектори, раздели, групи, както и класове (четиризначни кодове на икономическите дейности) спрямо КИД-2008. Затова на кандидатите се препоръчва да се запознаят внимателно с новата версия на КИД-2025 (Приложение 11.А), включително с Кодовата таблица на преход между КИД-2008 и КИД-2025[[20]](#footnote-21), за да определят и да посочат коректно кода на дейността, за която заявяват подкрепа, в раздел „Е-декларации”, поле „Информация за код на проекта по КИД-2025”. При необходимост от допълнителна информация кандидатите могат да се обърнат към НСИ, както и да се запознаят с Методологичните бележки във връзка с определянето на код на икономическа дейност съгласно КИД-2025 (Приложение 11.А)[[21]](#footnote-22)  По процедурата не е допустимо кандидатите да заявяват подкрепа за повече от един код на икономическа дейност[[22]](#footnote-23). Кодът на икономическата дейност, за която кандидатът заявява подкрепа, трябва задължително да попада в Сектор С „Преработваща промишленост” *или* в сектор К „Телекомуникации, компютърно програмиране, консултантски дейности, инфраструктура за информационни технологии и други информационни услуги” – раздел 62 или раздел 63, *или* в Сектор N „Професионални дейности и научни изследвания” съгласно КИД-2025 и да бъде посочен в раздел „Е-декларации”, поле „Информация за код по КИД-2025” от Формуляра за кандидатстване, като кандидатите носят отговорност за правилното му определяне.  В случай че кандидат е заявил подкрепа за недопустим код на икономическа дейност съгласно КИД-2025 и посоченото e видно от информацията, представена във Формуляра за кандидатстване, прoектното предложение ще бъде отхвърлено.  В случай че в раздел „Е-декларации”, поле „Информация за код на проекта по КИД-2025” от Формуляра за кандидатстване, е посочен недопустим код на икономическа дейност, но видно от информацията, представена във Формуляра за кандидатстване, кандидатът е заявил подкрепа за допустим код, Оценителната комисия ще извършва служебна корекция в посоченото поле от Формуляра[[23]](#footnote-24).  **6) Минимум 20% от нетните приходи от продажби на кандидата за 2024 г. са формирани от основна и/или допълнителна/и икономическа/и дейност/и на предприятието съгласно КИД-2008, съответстваща/и на една или повече от допустимите за подкрепа икономически дейности (съгласно новия КИД-2025), изброени в подт. 5) по-горе**.  Съответствието с изискването по подт. 6) ще бъде проверявано въз основа на данните за осъществяваната/ите от предприятието основна и/или допълнителна/и икономическа/и дейност/и съгласно КИД-2008 и дела (процента) на нетните приходи от тях за 2024 г., предоставени от НСИ по служебен път. Съответствието на извършваните от кандидата икономически дейности за 2024 г. съгласно КИД-2008 с допустимите за подкрепа дейности съгласно новата версия на КИД-2025 /изброени в подт. 5), по-горе/ ще бъде проверявано в съответствие с Кодовата таблица на преход между КИД-2008 и КИД-2025, която е част от КИД-2025 - Приложение 11.А към Условията за кандидатстване.  Кандидатите могат да участват в процедурата и да получат безвъзмездна финансова помощ, в случай че **икономическата дейност съгласно КИД-2025, за която заявяват подкрепа не попада в недопустимите сектори, посочени в т. 11.2** от Условията за кандидатстване, по-долу[[24]](#footnote-25). | |

### 11.2 Критерии за недопустимост на кандидатите:

**1)** Съгласно чл. 25, ал. 2 от Закона за управление на средствата от европейските фондове при споделено управление (ЗУСЕФСУ) и ПМС № 23/2023 г.[[25]](#footnote-26) в процедурата не могат да участват и безвъзмездна финансова помощ не се предоставя на лица, за които са налице обстоятелства за отстраняване от участие в процедура за възлагане на обществена поръчка съгласно чл. 54 и чл. 55 от Закона за обществени поръчки (ЗОП). Кандидатите са длъжни да декларират, че не попадат в някоя от категориите, посочени в чл. 25, ал. 2 от ЗУСЕФСУ и чл. 7 от ПМС № 23/2023 г., чрез Декларацията при кандидатстване (Приложение 2). Потенциалните кандидати **не могат** да участват в процедурата чрез подбор на проектни предложения и да получат безвъзмездна финансова помощ, в случай че:

a) са обявени в несъстоятелност;

б) са в производство по несъстоятелност;

в) са в процедура по ликвидация;

г) са сключили извънсъдебно споразумение с кредиторите си по смисъла на чл. 740 от Търговския закон;

д) са преустановили дейността си;

е) се намират в подобно положение, произтичащо от сходна на горепосочените процедури, съгласно законодателството на държавата, в която са установени;

ж) е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

з) са лишени от правото да упражняват определена професия или дейност съгласно законодателството на държавата, в която е извършено деянието;

и) са сключили споразумение с други лица с цел нарушаване на конкуренцията, когато нарушението е установено с акт на компетентен орган;

й) е доказано, че са виновни за неизпълнение на договор за обществена поръчка или на договор за концесия за строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

к) имат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към Столична община и към общината по седалището на кандидата, или аналогични задължения съгласно законодателството на държавата, в която кандидатът е установен, доказани с влязъл в сила акт на компетентен орган, и не е допуснато разсрочване, отсрочване и обезпечение на задълженията, или размерът на неплатените дължими данъци или социалноосигурителни вноски е повече от 1 на сто от сумата на годишния общ оборот за последната приключена финансова година, или е повече от стойността, посочена в чл. 54, ал. 5 от Закона за обществените поръчки[[26]](#footnote-27);

л) са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;

м) лицата, които представляват кандидата, са правили опит да:

i) повлияят на вземането на решение от страна на УО, свързано с отстраняването, подбора или възлагането, включително чрез предоставяне на невярна или заблуждаваща информация, или

ii) получат информация, която може да им даде неоснователно предимство в процедурата за предоставяне на безвъзмездна финансова помощ;

н) лицата, които представляват кандидата, са осъждани с влязла в сила присъда за:

i) престъпление по чл. чл. 114а - 114т, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс;

ii) престъпление, аналогично на тези по горната хипотеза, в друга държава членка или трета страна;

o) за лицата, които представляват кандидата, е налице конфликт на интереси във връзка с процедурата за предоставяне на безвъзмездна финансова помощ, който не може да бъде отстранен;

п) е налице неравнопоставеност в случаите по чл. 44, ал. 5 от ЗОП;

р) е установено, че:

i) са представили документ с невярно съдържание, свързан с удостоверяване липсата на основания за отстраняване или изпълнението на критериите за подбор;

ii) не са предоставили изискваща се информация, свързана с удостоверяване липсата на основания за отстраняване или изпълнението на критериите за подбор.

**ВАЖНО**: Съответствието с посочените в т. 1) обстоятелства, при кандидатстване се декларира от кандидатите в Декларацията при кандидатстване (**Приложение 2**), а преди сключване на административен договор с одобрените кандидати - чрез извършване на съответните служебни и документални проверки.

**2)** С оглед **избягване на припокриването на интервенциите** между ПКИП, Програмата за развитие на селските райони 2014-2020 и Стратегическия план за развитие на земеделието и селските райони в България за периода 2023-2027 г. (СПРЗСР), подкрепа по процедурата не могат да получат кандидати, които са:

**- микропредприятия** по смисъла на чл. 3-4 от Закона за малките и средните предприятия, **които имат седалище или клон със седалище на територията на селски район** **и** **са заявили за подпомагане дейности, които ще се осъществяват в община на територията на селските райони** в Република България (Приложение 13[[27]](#footnote-28)). В случай че по отношение на одобрен кандидат, преди сключване на административен договор се установи, че посоченото изискване не е спазено, ще бъде издадено Решение за отказ от предоставяне на безвъзмездна финансова помощ на съответния кандидат.

**3)** Не могат да участват в процедурата и да получат безвъзмездна финансова помощ предприятия, които кандидатстват за финансиране на дейности в обхвата на **сектор риболов и сектора на рибарството и аквакултурите**[[28]](#footnote-29), които са целева група на подкрепата по Програмата за морско дело, рибарство и аквакултури 2021-2027 г.

**4)** Не могат да участват в процедурата и да получат безвъзмездна финансова помощ предприятия, в случаите когато основната им икономическа дейност за 2024 г. е в сектор K „Финансови и застрахователни дейности”, сектор О „Държавно управление” и сектор U „Дейности на екстериториални организации и служби” съгласно КИД-2008 на НСИ (Приложение 11).

**5)** Не могат да участват в процедурата и да получат безвъзмездна финансова помощ кандидати, които попадат в **забранителните режими** **на Регламент (ЕС) № 651/2014 на Комисията**, **Регламент (ЕС) № 2023/2831 на Комисията**, **Регламент (ЕС) № 2021/1060** на Европейския парламент и на Съвета, **Регламент (ЕС) 2021/1058** на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд, ЗУСЕФСУ и подзаконовата нормативна уредба в областта.

**ВАЖНО:** Информация относно ограниченията, произтичащи от Регламент (ЕС) № 651/2014 на Комисията и Регламент (ЕС) № 2023/2831 на Комисията, е представена в Приложение 3А към Условията за кандидатстване. Ограниченията, произтичащи от Регламент (ЕС) № 2021/1060 и Регламент (ЕС) 2021/1058, са посочени в т. 13.2 от Условията за кандидатстване.

**6)** Не могат да участват в процедурата и да получат безвъзмездна финансова помощ кандидати, за които е **установено с влязъл в сила административен акт, наличието на недължимо платени и/или надплатени суми, както и неправомерно получени и/или неправомерно усвоени средства** по проекти, финансирани от предприсъединителните финансови инструменти, оперативните програми, Структурните фондове и Кохезионния фонд на ЕС, Европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране.

**ВАЖНО:** Горепосоченото ограничение касае само вземания, произтичащи от недължимо платени и/или надплатени суми, както и неправомерно получени и/или неправомерно усвоени средства по проектни предложения, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, Европейските земеделски фондове и Европейския фонд за рибарството, Инструмента Шенген и Преходния финансов инструмент, които не са изплатени към съответната финансираща институция. Издаването на акт за установяване на публично държавно вземане само по себе си не е основание за отстраняване на кандидата, ако установеното вземане е погасено.

**7)** Недопустими са кандидати, които **попадат в обхвата на чл. 5л от Регламент (ЕС) № 2022/576** на Съвета от 8 април 2022 г. за изменение на Регламент (ЕС) № 833/2014 относно ограничителни мерки с оглед на действията на Русия, дестабилизиращи положението в Украйна.

**ВАЖНО:** Когато кандидатът упражнява едновременно дейности в недопустими сектори и в допустими сектори по настоящата процедура, средства по тази процедура се предоставят само за дейностите в допустимите сектори, като одобреният кандидат следва да води отделна счетоводна отчетност по отношение на разходите по проекта, която да гарантира отделяне на дейностите и разграничаване на разходите, така че дейностите в недопустимите сектори да не се ползват от безвъзмездното финансиране, предоставено по настоящата процедура. В случай на заявена помощ едновременно за допустим и недопустим сектор, в бюджета на проектното предложение ще бъде извършена служебна корекция за премахване на разходите за дейностите в недопустимия/те сектор/и.

В случай че на етап изпълнение бъде установено, че не са спазени изискванията да не се подкрепя недопустима дейност, предоставените средства (в случай на изплатени такива) подлежат на възстановяване.

С оглед горното, бенефициентите представят като условие за плащане индивидуален сметкоплан, утвърден от ръководството на предприятието, с включени в него обособените счетоводни сметки (подсметки), специално открити за целите на проекта. От извлеченията/счетоводните записи по посочените в индивидуалния сметкоплан сметки следва да е видно разграничаването на разходите, така че дейностите в недопустимите сектори да не се ползват от безвъзмездното финансиране по процедурата.

Посочените обстоятелства ще бъдат обект на проверка на етап изпълнение, като за потвърждаването им от бенефициентите могат да бъдат изискани допълнителни документи.

Гореизброените критерии за недопустимост се прилагат кумулативно с критериите за допустимост на кандидатите, посочени в т. 11.1 от Условията за кандидатстване, по-горе.

## 12. Допустими партньори (ако е приложимо):

По настоящата процедура кандидатите участват **индивидуално**, а не съвместно с партньорски или други организации.

## 13. Дейности, допустими за финансиране:

### 13.1. Допустими дейности:

Проектните предложения по процедурата следва да са в съответствие с принципите по чл. 29, ал. 1 от ЗУСЕФСУ, както и с изискванията за ефективност, ефикасност и икономичност при разходването на средствата при най-адекватното съотношение между очакваните разходи и ползи.

**I. За да са допустими проектите по процедурата трябва:**

**1)** Да водят до постигане на целта на процедурата.

**2)** Да се изпълняват на територията на Република България, като мястото/местата на изпълнение на проекта попада/т само в една от двете категории региони („регион в преход” или „по-слабо развити региони”).

**3)** Да са в съответствие с хоризонталните принципи съгласно чл. 9 от Регламент (ЕС) № 2021/1060, както и с принципа за „ненанасяне на значителни вреди”.

Допълнителна информация относно спазването на хоризонталните принципи и принципа за „ненанасяне на значителни вреди” е представена в т. 17 от Условията за кандидатстване и в Приложение 16 към тях.

**4)** Да включват инвестиция, която **задължително** води до:

**- производство на изделия с двойна употреба, които са включени в** Списъка на изделията с двойна употреба съгласно **Приложение I[[29]](#footnote-30) към Регламент (ЕС) 2021/821** (Приложение 18 към Условията за кандидатстване),

*и/или*

**- производство на продукти, свързани с отбраната, които са** **включени в Общия списък на оръжията на Европейския съюз[[30]](#footnote-31)** (Приложение 17 към Условията за кандидатстване).

**ВАЖНО:** В съответствие със специфичната цел на ПКИП, в рамките на която се реализира настоящата процедура /*Специфична цел: RSO1.7 „Подобряване на промишления капацитет за насърчаване на отбранителните способности, като се дава приоритет на способностите с двойна употреба (ЕФРР)”*/, при оценката на проектните предложения, приоритет ще бъде даван на проектите, насочени към подобряване на капацитета за производство на изделия с двойна употреба.

**ВАЖНО**: В раздел „Допълнителна информация, необходима за оценка на проектното предложение” от Формуляра за кандидатстване, кандидатите трябва **задължително** да представят информация за продукта/ите, свързан/и с отбраната и/или изделието/ята с двойна употреба[[31]](#footnote-32), които ще бъдат произвеждани в резултат на инвестицията по проекта, като:

- В случай че инвестицията по проекта води до производството на **продукт/и, свързан/и с отбраната, включен/и в Общия списък на оръжията на Европейския съюз (Приложение 17)**, то в посочения раздел от Формуляра, кандидатите трябва **задължително** да посочат: **точната категория на продукта/ите,** **който/които ще бъде/ат произвеждани** *(Списъкът включва общо 22 категории отбранителни продукти, означени с латинските букви „ML” – от ML1 до ML22)*, **вид на продукта/ите** *(означен в Списъка с латинските букви: a, b, c, d, e, f, и т.н.)*, **подвид, ако е приложимо** *(отделните подвидове са означени в Списъка с техните поредни номера: 1., 2., 3., 4., и т.н.)*, **разновидност на продукта/ите, ако е приложимо** *(разновидностите в Списъка също са означени с латински букви: a, b, c, d, e, f, и т.н.),* вкл. **технически и/или функционални параметри на продукта, съответстващи на посочените за него** в Приложение 17 (когато е приложимо).

- В случай че инвестицията води до производството на **изделие/я с двойна употреба, включено/и в Приложение I към Регламент (ЕС) 2021/821 (Приложение 18)**, то при описанието на продукта/ите, който/които ще бъде/ат произвеждани в раздел „Допълнителна информация, необходима за оценка на проектното предложение” от Формуляра за кандидатстване, кандидатите трябва **задължително** да посочат следната информация: **категория на продукта** *(категориите са означени в Приложение I към Регламент (ЕС) 2021/821 с цифри от 0 до 9 и наименование на всяка от категориите)*, **подкатегория на продукта** *(подкатегориите са означени с латински букви от А до Е)*, **цифров индекс** *(от 0 до 4 - съответстващ на международния режим за експортния контрол и 5 - изделия с двойна употреба, които са били съгласувани в рамките на международния режим за експортен контрол Васенаарска договореност с консенсус - 1)*, **вид**, **подвид** и **разновидност на продукта**[[32]](#footnote-33)**, ако е приложимо, вкл. технически и/или функционални параметри на продукта, съответстващи на посочените за него** в Приложение 18 (когато е приложимо). Конкретни примери за посочване на продукти, свързани с отбраната включени в Общия списък на оръжията на Европейския съюз и съответно изделия с двойна употреба съгласно Приложение I към Регламент (ЕС) 2021/821 ще бъдат представени в Примерните указания за попълване на електронния Формуляр за кандидатстване (Приложение 8).

**5) В случай че е избран режим „регионална инвестиционна помощ”**, дейностите, включени в проектното предложение **следва да имат за свой основен предмет осъществяването на ЕДНА от следните първоначални инвестиции** в материални и/или нематериални активи:

• създаване на нов стопански обект;

• увеличаване на капацитета на съществуващ стопански обект;

• диверсификация на продукцията на даден стопански обект с продукти или услуги, които той не е произвеждал или предлагал до този момент[[33]](#footnote-34);

**ВАЖНО**: Посочените **3 (три) допустими категории първоначални инвестиции** са приложими за:

- **Проекти,** предвидени за изпълнение от кандидати - ***микро, малки*, *средни* или *големи* *предприятия* *извън ЮЗР (NUTS-2)***, както и

- **Проекти,** предвидени за изпълнение от кандидати - ***микро*, *малки* или *средни предприятия*** ***в ЮЗР (NUTS-2)***.

**ВАЖНО**: В случай че кандидатът е ***голямо предприятие* И** ***мястото/местата на изпълнение*** на проекта **е *в ЮЗР (NUTS-2)*, то е** допустимо голямото предприятие да изпълнява **единствено дейности, които имат за свой основен предмет осъществяването на първоначална инвестиция, която създава нова икономическа дейност**[[34]](#footnote-35), свързана с придобиването на материални и/или нематериални активи ***САМО за:***

• създаване на нов стопански обект;

• диверсификация на дейността на даден стопански обект, при условие че новата дейност **не е същата или сходна с дейността, извършвана преди това от него** [[35]](#footnote-36). Тъй като по процедурата е допустимо кандидатите да заявят подкрепа за икономическа дейност, съгласно новата версия на КИД-2025 на НСИ[[36]](#footnote-37), която заменя КИД-2008, то проверката относно това дали голямото предприятие, подало проект с място/а на изпълнение в ЮЗР, е заявило подкрепа за нова дейност (съгласно КИД-2025), която не е „същата или сходна” с дейността, извършвана преди това от него (съгласно КИД-2008), ще бъде извършвана съгласно Кодовата таблица на преход между КИД-2008 и КИД-2025 (която се съдържа в края на КИД-2025 – Приложение 11.А към Условията за кандидатстване).

Допълнителна информация относно допустимите категории първоначални инвестиции, в случаите на избран режим „регионална инвестиционна помощ” съгласно Регламент (ЕС) № 651/2014, е представена в Приложение 3.А към Условията за кандидатстване.

**ВАЖНО**: В случаите на избран режим „регионална инвестиционна помощ”, в раздел „Допълнителна информация, необходима за оценка на проектното предложение” от Формуляра за кандидатстване, кандидатът следва задължително да представи информация, обосноваваща в коя от гореизброените допустими категории първоначална инвестиция попадат дейностите, планирани за изпълнение по проекта. В случай че предвидените за изпълнение дейности по проекта **попадат едновременно в повече от една от гореизброените допустими категории първоначални инвестиции, то кандидатът следва задължително да определи ЕДНА ОТ ТЯХ КАТО ВОДЕЩА** и да представи информация за съответната категория първоначална инвестиция в раздел „Допълнителна информация, необходима за оценка на проектното предложение” от Формуляра.

**II. Допустими дейности:**

Допустими по процедурата са проектни предложения, включващи следната задължителна дейност:

**Дейност 1.** **Подобряване на промишления капацитет на предприятията за производство на продукти, свързани с отбраната и/или изделия с двойна употреба*.***

В рамките на Дейност 1 е допустимо придобиването на активи - дълготрайни материални активи (ДМА) и/или дълготрайни нематериални активи (ДНА), които осигуряват подобряване на промишления капацитет на предприятията[[37]](#footnote-38) за производството на продукт/и, свързан/и с отбраната, включен/и в Общия списък на оръжията на Европейския съюз (Приложение 17) и/или изделие/я с двойна употреба, включен/и в Приложение I към Регламент (ЕС) 2021/821 (Приложение 18).

Дейност 1 е допустимо да включва придобиването на активи (ДМА и/или ДНА), които осигуряват подобряване на промишления капацитет на предприятието за: производство само на изделие/я с двойна употреба или само на продукт/и, свързан/и с отбраната, или комбинация от двете (т.е. производство както на изделие/я с двойна употреба, така и на продукт/и, свързан/и с отбраната).

В рамките на Дейност 1 е допустимо придобиването намашини, съоръжения, оборудване, кактои извършването на строително-монтажни работи (СМР)[[38]](#footnote-39), представляващи дълготрайни материални активи (ДМА). **Дейностите за извършване на СМР са допустими само ако представляват ДМА,** както и ако водят до подобряване на промишления капацитет на предприятията за производство на предвидения/те продукт/и, свързан/и с отбраната и/или изделие/я с двойна употреба(също както и дейностите за придобиване на машини, съоръжения и оборудване).

В рамките на Дейност 1 е допустимо придобиването на софтуер, патенти, лицензи, „ноу хау” и др.[[39]](#footnote-40), представляващи дълготрайни нематериални активи (ДНА),които осигуряват подобряване на промишления капацитет на предприятието за производство на продукт/и, свързан/и с отбраната и/или изделие/я с двойна употреба.

**ВАЖНО:** Бенефициентите имат ангажимент да поддържат **всички** придобити по процедурата дълготрайни активи (ДМА и/или ДНА) за определен период след приключване на изпълнението на проектите, като конкретните задължения в тази насока са изрично посочени в чл. 9 – 11 от Условията за изпълнение.

**ВАЖНО**: В раздел „План за изпълнение/дейности по проекта” от Формуляра за кандидатстване кандидатите трябва **задължително** да опишат Дейност 1 по начин, от който е видно **как всеки отделен предвиден за придобиване актив (ДМА и/или ДНА) осигурява подобряване на промишления капацитет на предприятието за производството на продуктите, свързани с отбраната и/или изделията с двойна употреба,** които кандидатът епосочил в Раздел „Допълнителна информация, необходима за оценка на проектното предложение” от Формуляра за кандидатстване в съответствие с Общия списък на оръжията на Европейския съюз (за отбранителните продукти) и съответно - Приложение I към Регламент (ЕС) 2021/821 (за изделията с двойна употреба). Допустимо е обосновката да бъде представена и по отношение на група от взаимосвързани активи (ДМА и/или ДНА), предвидени за придобиване по проекта или по отношение на инвестицията в нейната цялост (т.е. инвестицията, включваща всички предвидени за придобиване дълготрайни материални и/или нематериални активи). **Липсата на достатъчно обоснована информация, която да дава увереност за спазване на посочените изисквания, ще бъде основание за премахване на разходите за съответните активи от бюджета на проекта.** **В случай, че от бюджета бъдат премахнати всички разходи за изпълнението на Дейност 1, проектното предложение ще бъде отхвърлено.**

**ВАЖНО:** Кандидатите, които предвиждат дейности за извършване на СМР, представляващи ДМА, следва да представят актуални цветни снимки и/или видеозапис (общ и близък план) на сградата/мястото и съответното помещение/помещения, за които се предвижда извършване на СМР. Такава визуална документация следва да бъде предоставена за всеки отделен вид СМР (в случай на повече от един) преди започване на строително-монтажните работи, както и непосредствено след приключването им, за да може реално да се удостовери резултатът от проектната реализация. От представените снимки и/или видеозаписи следва да бъде ясно видима датата на заснемане, която при стартиране на СМР, трябва да е след датата на подаване на проектното предложение по настоящата процедура, а при приключване на СМР, следва да е преди края на изпълнението на проектните дейности. Непредставянето на изискуемата визуална документация може да доведе до непризнаване на част или на всички разходи, свързани с изпълнените СМР по проекта.

**При изпълнението на допустими по процедурата СМР, бенефициентите са длъжни да спазват всички приложими изисквания, вкл. санитарно-хигиенните, екологичните и противопожарните изисквания, в съответствие със Закона за устройство на територията (ЗУТ), Закона за опазване на околната среда (ЗООС), Закона за биологичното разнообразие (ЗБР), Закона за управление на отпадъците, както и останалата приложима национална и европейска законова, вкл. подзаконова нормативна рамка.** В случай на СМР, свързани с изграждане на изцяло нови сгради или с промени по конструктивно-архитектурната част на съществуваща сграда, **към искането за окончателно плащане бенефициентът следва да представи Разрешение за ползване на сградата, която е била обект на СМ**Р, издадено от органите на Дирекцията за национален строителен контрол (ДНСК).

**Допустимите разходи за изпълнението на Дейност 1 са описани подробно в следващата т. 14 от Условията за кандидатстване.**

**ВАЖНО**: При описанието на Дейност 1 в раздел „План за изпълнение/дейности по проекта” от Формуляра за кандидатстване, сформирането на екип за изпълнение на проекта, провеждането на процедури за избор на изпълнител/и, изборът на изпълнител/и, доставката на предвидените ДМА и/или ДНА и пр. не трябва да бъдат обособявани като отделни дейности, а следва да са част от описанието на начина на изпълнение на допустимата Дейност 1 „Подобряване на промишления капацитет на предприятията за производство на продукти, свързани с отбраната и/или изделия с двойна употреба”.

При подготовката на проектните предложения кандидатите трябва да съобразят необходимостта от провеждане на процедури за избор на изпълнители и съответно да посочат това в раздел „План за външно възлагане” от Формуляра за кандидатстване. Посоченото следва да бъде взето предвид от страна на кандидатите при планирането на продължителността на отделните дейности.

**ВАЖНО**: По настоящата процедура приоритет ще бъде даван на проекти, насочени към инвестиции в активи (ДМА и/или ДНА), осигуряващи подобряване на капацитета на предприятията за производство на изделия с двойна употреба, включени в Приложение I към Регламент (ЕС) 2021/821 (Приложение 18), както и на проекти, насочени към осъществяването на инвестиции в активи (ДМА и/или ДНА), които осигуряват постигане на съответствие със стандарти на НАТО. Постигнатото съответствие със стандартите на НАТО, посочени от кандидата в раздел „Допълнителна информация, необходима за оценка на проектното предложение” от Формуляра за кандидатстване, в резултат на инвестицията по проекта, ще бъде проследявано в края на изпълнението на проектите по процедурата.

Към окончателния отчет за изпълнението на договорите по процедурата, всички бенефициенти са длъжни да представят документи, удостоверяващи наличието на технологична готовност за стартиране на производството на изделието/ята с двойна употреба и/или на продукта/ите, свързан/и с отбраната, за които е заявена подкрепа по проекта. Документите могат да включват например, техническа документация за продукта (включваща информация за съответствието на съответния продукт с параметрите за него съгласно Приложение I към Регламент (ЕС) 2021/821 - за изделията с двойна употреба, и съответно съгласно Общия списък на оръжията на Европейския съюз - за отбранителните продукти), документация, описваща технологичния процес за производство на съответния продукт/и, както и други приложими документи по преценка на бенефициента и в зависимост от спецификата на съответния/те продукт/и, и/или на производствения процес.

За целите на проследяване на изпълнението на проектите в раздел „Основни данни” от Формуляра за кандидатстване, кандидатите следва **да посочат точния/те адрес/и на мястото/местата на изпълнение на проекта**.

### 13.2. Недопустими дейности:

Недопустими по процедурата са следните дейности:

* дейности, чието изпълнение е започнало[[40]](#footnote-41) или е физически завършено, или е изцяло осъществено преди подаването на проектното предложение независимо дали всички свързани плащания са извършени;
* дейности, извършени след изтичане на крайния срок за изпълнение на дейностите по проекта;
* дейности, които вече са финансирани от други публични източници;
* дейности, за които не са заявени разходи в бюджета на проектното предложениe;
* дейности, отнасящи се до икономическа дейност, която не попада в сектор С „Преработваща промишленост” или в сектор К „Телекомуникации, компютърно програмиране, консултантски дейности, инфраструктура за информационни технологии и други информационни услуги” – раздел 62 „Дейности в областта на информационните технологии” или раздел 63 „Инфраструктура за информационни технологии, обработка на данни, хостинг и други информационни услуги”, или в Сектор N „Професионални дейности и научни изследвания” съгласно Класификацията на икономическите дейности (КИД-2025) на НСИ;
* с цел гарантиране в максимална степен спазването на принципа за „ненанасяне на значителни вреди”[[41]](#footnote-42), по процедурата няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* дейности, за които липсва обосновка за съответствие с изискванията на принципа за „ненанасяне на значителни вреди” по отношение на шестте екологични цели, посочени в т. 17 от Условията за кандидатстване;
* дейности за придобиване на дълготрайни материални активи (ДМА) и/или дълготрайни нематериални активи (ДНА) - втора употреба;
* дейности за закупуване на земя и сгради;
* дейности за придобиване на активи, които не представляват дълготрайни материални активи (ДМА) и/или дълготрайни нематериални активи (ДНА);
* дейности за СМР, които не представляват ДМА (съгласно изискванията на приложимите национални и международни стандарти), или по своята същност представляват текущи разходи;
* дейности за СМР на самостоятелни административни сгради;
* дейности за закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството, резервни части);
* дейности, свързани с наемането на дълготрайни материални активи;
* дейности за закупуване на офис и друго обзавеждане, компютърно оборудване, софтуер и друго оборудване, предназначено за общи административни нужди на предприятието-кандидат (напр. за обичайни дейности, свързани с водене на счетоводството на предприятието, управление на човешките ресурси и др. общи административни дейности на кандидата);
* дейности за извършване на реклама – включително и не само публикуване на обяви в периодични издания, изработка, разпространение и излъчване на рекламни спотове (радио и телевизионни) и др., включително дейности за видимост, прозрачност и комуникация по проекта;
* дейности за организация и управление на проектите, както и дейности за консултантски услуги за подготовка на проектните предложения;
* дейности за закупуване или наемане на транспортни средства и съоръжения[[42]](#footnote-43);
* дейности за извеждане от експлоатация или изграждане на атомни електроцентрали;
* дейности за извършване на инвестиции за постигане на намаляване на емисиите на парникови газове от дейности, посочени в Приложение I към Директива 2003/87/ЕО (Приложение 15)[[43]](#footnote-44);
* дейности за производство, преработка и продажба на тютюн и тютюневи изделия;
* дейности за извършване на инвестиции в летищна инфраструктура;
* дейности за извършване на инвестиции за обезвреждане на отпадъците в депа за отпадъци, с изключение на инвестициите за извеждане от експлоатация, преобразуване или обезопасяване на съществуващи депа, при условие че тези инвестиции не увеличават капацитета им;
* дейности за извършване на инвестиции за увеличаване на капацитета на съоръжения за третиране на остатъчни отпадъци, с изключение на инвестициите в технологии за оползотворяване на материали остатъчни отпадъци за целите на кръговата икономика;
* дейности за извършване на инвестиции, свързани с производството, преработката, транспорта, разпространението, съхранението или изгарянето на изкопаеми горива, с изключение на: (1) замяната на отоплителни системи на твърди изкопаеми горива, а именно въглища, торф, лигнитни въглища, нефтени шисти, с газови отоплителни системи[[44]](#footnote-45) или (2) инвестиции в разширяването и промяната на предназначението, преобразуването или преоборудването на газопреносни и разпределителни мрежи, при условие че тези инвестиции подготвят мрежите за добавяне в системата на възобновяеми и нисковъглеродни газове, като водород, биометан и синтетичен газ, и позволяват заместването на инсталации за твърди изкопаеми горива;
* дейности, попадащи в обхвата на недопустимите сектори, посочени в т. 11.2 от Условията за кандидатстване, както и в Приложение 3.A към Условията за кандидатстване във връзка с ограниченията, произтичащи от избрания режим на държавна/минимална помощ.
* всички дейности, които не са сред посочените като допустими в Условията за кандидатстване или които попадат в забранителните режими съгласно Регламент (ЕС) № 2021/1060 и Регламент (ЕС) № 2021/1058.

Кандидатите нямат право да подават проектни предложения по процедурата за вече реализирани дейности или такива, финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

## 14. Категории разходи, допустими за финансиране:

При предоставяне на безвъзмездната финансова помощ по процедурата ще бъдат взети под внимание само допустимите разходи, описани по-долу. Бюджетът представлява предварителна оценка на очакваните разходи и максимален размер на допустимите разходи.

**ВАЖНО: Всички разходи в раздел „Бюджет” от Формуляра за кандидатстване се попълват САМО В ЕВРО.** Подробни указания за попълването на бюджета са представени в Приложение 8 към Условията за кандидатстване.

По време на оценката на проектните предложения е възможно да бъдат установени обстоятелства, които да налагат промяна в бюджета. Възможните **корекции на бюджета не могат да доведат до увеличаване на размера или на интензитета** на заявената безвъзмездна финансова помощ по подадените проектни предложения.

**ВАЖНО:** Във връзка със спазването на принципа за недопускане под никаква форма на реализиране на печалба от безвъзмездното финансиране, печалбата подлежи на възстановяване[[45]](#footnote-46).

### 14.1. Условия за допустимост на разходите:

За да са допустими разходите по настоящата процедура трябва да отговарят на следните условия:

**1)** Да са необходими за изпълнението на проекта и да отговарят на принципите за добро финансово управление – икономичност, ефикасност и ефективност на вложените средства.

**2)** Да бъдат извършени след датата на подаване на проектното предложение и до изтичане на крайния срок, определен за представяне на финалния отчет по проекта.

Разходооправдателните документи следва да бъдат издадени в периода на допустимост на разходите по процедурата, а именно: след датата на подаване на проектното предложение и до датата на представяне на междинния/финалния отчет по договора.

**3)** Да са в съответствие с видовете разходи, включени в административния договор за предоставяне на безвъзмездна финансова помощ по процедурата.

**4)** За разходите да е налична адекватна одитна следа, включително да са спазени изискванията за съхраняване на документите за срок от 10 (десет) години от датата на предоставяне на последната помощ[[46]](#footnote-47) по схемата съгласно чл. 12 от Регламент (ЕС) № 651/2014 и чл. 6, пар. 3 от Регламент (ЕС) № 2023/2831.

**5)** Да са действително платени от бенефициента (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на междинния/финалния отчет по проекта. Разходи, подкрепени с протоколи за прихващане, не се считат за допустими.

**6)** Да са отразени в счетоводната документация на бенефициента чрез отделни счетоводни аналитични сметки, съдържащи номера на административния договор или в отделна счетоводна система с утвърдени сметки за отчитане на разходите по договора.

**7)** Да могат да се установят и проверят, както и да бъдат подкрепени с документни доказателства, които са ясни, конкретни и актуални (оригинални разходооправдателни документи).

**8)** Да са за дейности, определени и извършени под отговорността на УО и съгласно критериите за подбор на операции, одобрени от Комитета за наблюдение на ПКИП.

**9)** Да са за реално придобити дълготрайни материални и/или нематериални активи.

**10)** Да са извършени законосъобразно съгласно приложимото право на Европейския съюз и българското законодателство.

Бюджетът във Формуляра за кандидатстване трябва да отразява допустимите разходи, свързани с изпълнението на проекта. По процедурата не са допустими разходите за възстановим ДДС във връзка с изпълнението на проекта. Недопустимите разходи за възстановим ДДС няма да се считат за собствено съфинансиране от страна на бенефициента. Относно третирането на ДДС следва да се запознаете с чл. 189, пар. 4, буква в) от Регламент (ЕС, Евратом) 2024/2509 на Европейския парламент и на Съвета от 23 септември 2024 г. за финансовите правила, приложими за общия бюджет на Съюза (Финансовия регламент), Постановление № 86 от 01.06.2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 - 2027 г., както и с НФ 1/09.01.2024 г. „Указание на министъра на финансите за третиране на ДДС” (Приложение 26 към Условията за изпълнение).

### 14.2. Допустими разходи:

Допустими по процедурата са следните видове разходи:

**1) Допустими разходи за изпълнението на Дейност 1** „Подобряване на промишления капацитет на предприятията за производство на продукти, свързани с отбраната и/или изделия с двойна употреба”:

**1.1)** **Разходи за придобиване на** машини, съоръжения, оборудванеи извършване на СМР, представляващи **дълготрайни материални активи (ДМА)[[47]](#footnote-48),** които осигуряват подобряване на промишления капацитет на предприятията за производство на продукт/и, свързан/и с отбраната и/или изделие/я с двойна употреба.

**ВАЖНО:** Разходите за строително-монтажни работи (СМР)[[48]](#footnote-49) са допустими **само** ако водят до подобряване на промишления капацитет на предприятията за производство на предвидения/те продукт/и, свързан/и с отбраната и/или изделие/я с двойна употреба. **Разходите за СМР са допустими само ако представляват ДМА[[49]](#footnote-50)**.

**ВАЖНО:** Разходите за СМР, представляващи ДМА, **са допустими в размер до 50 % от общо допустимите разходи по индивидуалните проекти.**

**1.2) Разходи за придобиване на** софтуер, патенти, лицензи, „ноу хау” и др.[[50]](#footnote-51), представляващи **дълготрайни нематериални активи (ДНА)**,които осигуряват подобряване на промишления капацитет на предприятието за производство на продукт/и, свързан/и с отбраната и/или изделие/я с двойна употреба.

**ВАЖНО:** В случаите на избран режим „регионална инвестиционна помощ” съгласно Регламент (ЕС) № 651/2014 **И** ако кандидатът е голямо предприятие, то **разходите за придобиване на дълготрайни нематериални активи (ДНА) са допустими в размер до 50 % от общо допустимите разходи по проекта.**

**ВАЖНО:** При придобиване на софтуер/и посредством разработването му/им, следва да бъдат спазени всички авторски права и приложими лицензи. УО ще проследява както за наличието на крайния/те програмен/ни продукт/и, така и за наличието на програмния код и бележки към изданието/ята (release notes).

В случай на придобиване на допустими по процедурата ДНА чрез договор за ползване за определен период, то разходите за тях са допустими от датата на сключване на договора с избрания изпълнител до изтичане на крайния срок за изпълнение на проекта.

**ВАЖНО:** В бюджета на проекта трябва да бъдат заложени разходи по т. 1.1) и/или по т. 1.2), за изпълнението на задължителната Дейност 1. За да са допустими разходите по т. 1.1) и/или по т. 1.2), същите следва да са за активи, които задължително водят до/осигуряват подобряване на промишления капацитет на предприятието за производството на продукт/и, свързан/и с отбраната, включен/и в Общия списък на оръжията на Европейския съюз (Приложение 17) и/или изделие/я с двойна употреба, включен/и в Приложение I към Регламент (ЕС) 2021/821 (Приложение 18). (както е посочено в т. 13.1 от Условията за кандидатстване и съгласно определението за „подобряване на промишления капацитет на предприятието”, представено в Приложение 10).

Разходите за ДМА и ДНА, заложени в раздел „Бюджет” от Формуляра за кандидатстване, трябва да съответстват на пазарните цени съгласно приложените към Формуляра за кандидатстване индикативни оферти / Количествено – стойностни сметки (за разходите за СМР, представляващи ДМА), като е допустимо **увеличение с до 10%** от стойността на представената оферта / Количествено – стойностната сметка (КСС – приложимо за СМР, представляващи ДМА). Допълнителна информация относно изискуемите оферти за ДМА/ДНА и КСС - за разходите за СМР, представляващи ДМА[[51]](#footnote-52), е представена в т. 24 от Условията за кандидатстване. При проверката на съответствието на цени в чуждестранна валута (съгласно представените оферти / КСС), ще се взема предвид курсът на БНБ към датата на обявяване на процедурата **–** 12.01.2026 г.

Оценката на допустимостта на разходите за придобиване на **дълготрайни материални и нематериални активи** /разходите по т. 1.1) и т. 1.2), по-горе/, заложени в бюджета на проектните предложения, ще бъде извършвана съгласно стойностния праг на същественост за ДМА и ДНА, определен в Счетоводната политика на кандидата, в случай че документът е представен към Формуляра за кандидатстване. Ако кандидатът не е представил Счетоводна политика, стойностният праг на същественост за ДНА и ДМА ще се определя съгласно Закона за корпоративното подоходно облагане (ЗКПО).

В случаите на придобиване на автоматизирани, поточни или друг вид производствени линии, в Техническата спецификация (Приложение 5) - колона „Минимални технически и/или функционални характеристики” следва задължително да бъдат посочени (изброени) всички отделни активи (съставни модули/компоненти), формиращи (включени в) линията със съответните им минимални технически и/или функционални характеристики.

В случай че общата стойност (цена) на съответен актив[[52]](#footnote-53) (ДМА и/или ДНА), заложена в бюджета на проекта, включва и разходи за допълнителна окомплектовка (напр. допълнителни компоненти, елементи и др. към основния актив, посочени от доставчика с отделна цена в офертата), информация за окомплектовката следва да се съдържа в Техническата спецификация (Приложение 5) - колона „Минимални технически и/или функционални характеристики”.

В случаите на придобиване на софтуер, минималните технически и/или функционални характеристики, посочени в Техническата спецификация (Приложение 5), следва задължително да включват както описание на основните модули на актива, така и негови конкретни технически спецификации/параметри.

В случаите, когато в Техническата спецификация (Приложение 5) не са посочени минимални технически и/или функционални характеристики на даден актив, или същите не съответстват на посочените в офертата за съответния актив и след допълнително изискване на Техническа спецификация и/или оферта, Оценителната комисия ще премахне разходите за съответния/те актив/и от бюджета на проектното предложение. В случай че в бюджета на проекта са заложени разходи за СМР, но не е представена Количествено-стойностна сметка (Приложение 5А) или КСС не съдържа всички изискуеми реквизити и след допълнителното й изискване, Оценителната комисия ще премахне разходите за СМР от бюджета на проектното предложение.

**ВАЖНО:** В случай че в резултат на извършването на даден разход ще бъдат осъществени допустима (съгласно т. 13.1 от Условията за кандидатстване) и недопустима дейност (съгласно т. 13.2 от Условията за кандидатстване) или дейност, която се осъществява в недопустими сектори съгласно т. 11.2 от Условията за кандидатстване, то съответният недопустим разход ще бъде премахнат от бюджета на проектното предложение.

Подробни указания за попълването на раздел „Бюджет” от Формуляра за кандидатстване са представени в Приложение 8 към Условията за кандидатстване.

### 14.3. Недопустими разходи:

Недопустими по процедурата са следните видове разходи:

* разходите за всички недопустими по процедурата дейности, посочени в т. 13.2 от Условията за кандидатстване;
* разходи за застраховки на активи, придобити по проекта;
* разходи за принос в натура;
* разходи за възстановим ДДС;
* разходи за банкови такси и комисионни;
* загуби от обмяна на валута;
* непредвидени разходи (глоби, санкции, неустойки, лихви по търговски вземания/задължения и др.).
* всички други разходи, които не са посочени като допустими в настоящите Условия за кандидатстване.

## 15. Допустими целеви групи:

Процедурата е насочена към предприятията от отбранително-технологичния сектор, произвеждащи продукти, свързани с отбраната (съгласно Общия списък на оръжията на Европейския съюз – Приложение 17), както и предприятията за производство на изделия с двойна употреба (включени в Списъка на изделията с двойна употреба съгласно Приложение I към Регламент (ЕС) 2021/821 - Приложение 18 към Условията за кандидатстване). Предвид настоящите приоритети за предприемане на активни действия, както на национално, така и на общоевропейско ниво, за засилване на отбранителната готовност в отговор на динамичните промени в геополитическата среда и необходимостта от гарантиране на сигурността и защитата на Европа, подкрепата по настоящата процедура цели да подобри промишления капацитет на целевата група предприятия – МСП и големи предприятия, така че да се увеличи ефективността и добавената стойност на производството на отбранителни продукти и изделия с двойна употреба. С това, мярката цели да допринесе за по-активното участие на българските предприятия във веригите за доставки, свързани с подобряване на отбранителните способности на равнището на Съюза, като се даде приоритет на капацитета с двойна употреба, както и на отбранителните продукти, съответстващи на стандартите на НАТО.

## 16. Приложим режим на минимални/държавни помощи:

Помощта по настоящата процедура се предоставя при условията на:

**1) „Регионална инвестиционна помощ”** **съгласно чл. 13 и чл. 14 от Регламент (ЕС) № 651/2014** на Комисията от 17 юни 2014 г. за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187/26.06.2014)

**ИЛИ**

**2)** **„Минимална помощ” (de minimis) съгласно Регламент (ЕС) № 2023/2831** на Комисията от 13 декември 2023 г. относно прилагането на членове 107 и 108 от Договора за функциониране на Европейския съюз към помощта „de minimis”.

**Допълнителна информация относно приложимите режими на държавна/минимална помощ и изискванията, произтичащи от Регламент (ЕС) № 651/2014 и Регламент (ЕС) № 2023/2831 е представена в Приложение 3.A към Условията за кандидатстване.**

**ВАЖНО**: Кандидатите **следва да изберат само ЕДИН от посочените по-горе два допустими режима –** **режим на „регионална инвестиционна помощ” или режим „минимална помощ” (de minimis) в зависимост от нуждите си и спецификата на проектното предложение.** Избраният режим на помощ се посочва в раздел „Финансова информация – кодове по измерения”, поле „Режим на помощ” от Формуляра за кандидатстване. **Избраният режим на помощ („регионална инвестиционна помощ” или „минимална помощ”) е приложим за всички разходи, включени в бюджета на проектите. Комбинирането на двата горепосочени режима в рамките на едно проектно предложение е недопустимо по процедурата.**

**ВАЖНО: В случаите на избран режим „минимална помощ”, максималният размер на помощта за едно и също предприятие[[53]](#footnote-54) в режим „de minimis”, за която се кандидатства, заедно с другите получени минимални помощи от кандидата не може да надхвърля левовата равностойност на 300 000 евро (586 749 лв.) за период от 3 (три) предходни години, считано от датата на предоставяне на помощта.**

Безвъзмездната финансова помощ по настоящата мярка може да се натрупва с всякаква друга държавна/минимална помощ във връзка със същите допустими разходи, които се припокриват частично или напълно, само ако това натрупване не води до надхвърляне на най-високия размер или интензитет на помощта, приложим за тази помощ[[54]](#footnote-55). Натрупването е допустимо при спазване на изискването най-малко 25% от общите допустими разходи по проектните предложения (при избран режим „регионална инвестиционна помощ”), да бъдат съфинансирани чрез собствени средства на кандидата или със средства от външни източници, които изключват всякаква публична подкрепа.

При определяне дали е спазен максимално допустимия размер и съответно интензитет на помощта съгласно т. 9 и т. 10 от Условията за кандидатстване, ще се взема предвид както размера на държавната/минималната помощ, за която се кандидатства, така и общият размер на вече получена държавна/минимална помощ за дейности, проект или предприятие (извън тази, за която се кандидатства), независимо от това дали тази подкрепа е финансирана от местни, регионални, национални или общностни източници. Данните за получените държавни/минимални помощи следва да бъдат надлежно декларирани от кандидатите в Декларацията за държавна/минимална помощ (Приложение 3).

След публикуване на Условията за кандидатстване не са допустими изменения, които могат да повлияят на съответствието на процедурата с изискванията на Регламент (ЕС) № 651/2014 I Регламент (ЕС) № 2023/2831.

## 17. Хоризонтални политики:

По процедурата следва да е налице съответствие на проектните предложения със следните хоризонтални принципи съгласно чл. 9 на Регламент (ЕС) № 2021/1060:

- зачитане на основните права и спазване на Хартата на основните права на Европейския съюз[[55]](#footnote-56);

- равенство между мъжете и жените, интегриране на принципа на равенство между половете и отчитане на социалните аспекти на пола;

- недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация;

- достъпност за хората с увреждания (вкл. спазване на правата и принципите, залегнали в Конвенцията на ООН за правата на хората с увреждания[[56]](#footnote-57));

- целта за насърчаване на устойчивото развитие, посочена в член 11 от Договора за функционирането на Европейския съюз (ДФЕС), като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди”.

Принципът за „ненанасяне на значителни вреди” изисква проектните предложения по настоящата процедура да НЕ водят до значителни вреди за следните шест екологични цели:

1) смекчаване на изменението на климата;

2) адаптиране към изменението на климата;

3) устойчиво използване и опазване на водните и морските ресурси;

4) преход към кръгова икономика;

5) предотвратяване и контрол на замърсяването;

6) защита и възстановяване на биологичното разнообразие и екосистемите.

Допълнително, с цел гарантиране в максимална степен на спазването на принципа за „ненанасяне на значителни вреди”, по процедурата няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

Определение и допълнителна информация относно спазването на принципа за „ненанасяне на значителни вреди” са представени в Приложение 10 и Приложение 16 към Условията за кандидатстване.

**ВАЖНО:** Спазването на посочените хоризонтални принципи ще се проследява, както следва:

- при подаване на проектното предложение, кандидатите декларират съответните обстоятелства в Декларацията при кандидатстване (Приложение 2). В допълнение, за удостоверяване спазването на принципа за „ненанасяне на значителни вреди”, кандидатите трябва ЗАДЪЛЖИТЕЛНО да представят информация за съответствието на дейностите по проекта (без да се взема предвид въздействието от евентуалното използване на продуктите, свързани с отбраната и/или изделията с двойна употреба – предмет на проекта) с всяка една от шестте екологични цели. Обосновката следва да включва информация и аргументи от гледна точка на конкретния предмет и обхват на индивидуалните проекти. Обосновката следва да бъде представена в раздел „Допълнителна информация, необходима за оценка на проектните предложения” от Формуляра за кандидатстване, като не е допустимо предоставянето на информация от общ характер, която не е обвързана със заложените дейности и предвидените за придобиване активи, вкл. СМР, представляващи ДМА (ако е приложимо).

ВАЖНО: Непредставянето на информация или липсата на достатъчно обоснована информация във Формуляра за кандидатстване, която да дава увереност за съответствието на дейностите по проекта с принципа за „ненанасяне на значителни вреди” по отношение на горепосочените шест екологични цели, ще бъде основание за премахване на предвидените в бюджета разходи за изпълнението им.

- в края на изпълнението на проектите всеки бенефициент трябва задължително да представи информация във финалния отчет относно осигуреното съответствие на проекта с всички горепосочени принципи.

## 18. Минимален и максимален срок за изпълнение на проекта (ако е приложимо):

Продължителността на изпълнение на всеки проект не следва да надвишава **18 (осемнадесет) месеца**, считано от датата на влизане в сила на административния договор за предоставяне на безвъзмездна финансова помощ.

## 19. Ред за оценяване на концепциите за проектни предложения:

Неприложимо.

## 20. Критерии и методика за оценка на концепциите за проектни предложения:

Неприложимо.

## 21. Ред за оценяване на проектните предложения:

Подборът на проектните предложения по процедурата ще се основава на принципа на финансиране, основано на нуждите - съответствие с основните предизвикателства, идентифицирани в ПКИП 2021-2027 и приложимите стратегически документи.

Оценката и класирането на проектните предложения по процедурата се извършват от Оценителна комисия, определена с акт на Ръководителя на УО. Всички проектни предложения, подадени в срок, се оценяват в съответствие с Критериите и методологията за оценка на проектните предложения по процедурата, посочени в т. 22 от Условията за кандидатстване и в Приложение 6. Не се допуска въвеждането на допълнителни критерии за оценка или изменение на критериите по време на провеждането на процедурата за оценка на постъпилите проектни предложения, с изключение на случаите по чл. 26, ал. 7 от ЗУСЕФСУ.

Оценката на проектните предложения включва:

**Етап 1:** Оценка на административното съответствие и допустимостта;

**Етап 2:** Техническа и финансова оценка.

### 21.1. Оценка на административното съответствие и допустимостта:

В процеса на оценка на административното съответствие и допустимостта на проектните предложения, ще бъде проверявано дали:

- проектното предложение се отнася за обявената процедура за подбор на проекти;

- налице са всички документи, представени и попълнени съгласно изискванията, посочени в т. 24 от Условията за кандидатстване;

- въз основа на Формуляра за кандидатстване и представените документи е налице съответствие на кандидатите и дейностите с критериите за допустимост, посочени в Условията за кандидатстване.

В случай че при горепосочените проверки се установи липса на документи (с изключение на документа по т. 24, буква ж) „Счетоводна политика на кандидата”) и/или друга нередовност, Оценителната комисия изпраща до кандидата **уведомление за установените нередовности и определя разумен срок за тяхното отстраняване, който не може да бъде по-кратък от една седмица**. Уведомлението съдържа и информация, че неотстраняването на нередовностите в срок може да доведе до прекратяване на производството по отношение на кандидата. Отстраняването на нередовностите не може да води до подобряване на качеството на проектното предложение.

След приключване на оценката на административното съответствие и допустимостта, на интернет страницата на МИР ([https://www.mig.government.bg](https://www.mig.government.bg/)) се публикува **Списък на проектните предложения, които не се допускат до техническа и финансова оценка**, като се посочват и основанията за недопускане. За недопускането се съобщава на всеки от кандидатите, включени в Списъка, само и единствено чрез модул „Комуникация” в ИСУН. За дата на получаване на съобщението от кандидата се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. Управляващият орган не носи отговорност, ако кандидатите не получават уведомления за кореспонденцията с УО. Кандидатите, чиито проектни предложения са включени в Списъка, могат да подадат писмени възражения пред Ръководителя на УО в едноседмичен срок от съобщаването посредством ИСУН. Към възражението не могат да се представят нови документи, които не са били част от първоначално представеното проектно предложение и/или не са допълнени по реда на т. 24 от Условията за кандидатстване, по-долу. Ръководителят на УО се произнася по основателността на възражението в едноседмичен срок от неговото получаване, като може да върне проектното предложение за техническа и финансова оценка или да прекрати производството по отношение на съответния кандидат.

**ВАЖНО:** УО няма да разглежда повторни и/или допълнителни възражения от кандидатите, включени в Списъка на проектните предложения, които не се допускат до техническа и финансова оценка, както и възражения, изпратени след срока по чл. 34, ал. 3 от ЗУСЕФСУ и чл. 19, ал. 4 от ПМС № 23/2023 г.

### 21.2. Техническа и финансова оценка:

Техническата и финансова оценка се извършва само за проектните предложения, които са преминали успешно оценка на административното съответствие и допустимостта.

Критериите за техническа и финансова оценка на проектните предложения са обособени в раздели и подраздели, както е указано в Таблицата с критериите за техническа и финансова оценка, по-долу и в Приложение 6 към Условията за кандидатстване.

Оценката на този етап включва и проверка и оценка на реалистичността, ефективността и допустимостта на всички предвидени дейности и разходи. В процеса на техническа и финансова оценка Оценителната комисия може да извърши **корекции в бюджета** на проектното предложение, в случай че установи:

- наличие на недопустими дейности и/или разходи;

- несъответствие между предвидените дейности и видовете заложени разходи;

- дублиране на разходи;

- неспазване на заложените в Условията за кандидатстване правила или ограничения по отношение на процентни съотношения/прагове на разходи;

- несъответствие с правилата за минимална/държавна помощ или друг вид несъответствие.

Промените в бюджета **не могат** да доведат до:

- увеличаване на размера или на интензитета на безвъзмездната финансова помощ, заявени в подаденото проектно предложение;

- невъзможност за изпълнение на целите на проекта или на проектните дейности;

- подобряване на качеството на проектното предложение и нарушаване на принципите по чл. 29, ал. 1, т. 1 и т. 2 от ЗУСЕФСУ.

В интерес на кандидата е да планира дейности и да представи бюджет, реалистични и ефективни от гледна точка на целта на проекта и планираните разходи.

В случай че по време на техническата и финансова оценка се установи надвишаване на интензитета и/или на максималния размер на безвъзмездната финансова помощ и/или на друг вид ограничение, определено в Условията за кандидатстване, Оценителната комисия извършва служебна корекция до максимално допустимия интензитет и/или размер.

В случаите когато и след допълнително изискване в Техническата спецификация (Приложение 5) не е посочен ДМА/ДНА, заложен в бюджета на проекта, или не са посочени минимални технически и/или функционални характеристики на даден ДМА/ДНА, заложен в бюджета, Оценителната комисия служебно премахва разходите за съответния/те дълготраен материален и/или дълготраен нематериален актив/и от бюджета на проектното предложение.

По време на техническата и финансова оценка предложените в бюджета на проекта разходи за инвестиции в ДМА и/или ДНА ще подлежат на проверка от страна на Оценителната комисия по отношение на тяхната реалистичност спрямо посочените цени в приложените оферти /КСС (приложимо за СМР, представляващи ДМА). В случаите, когато и след допълнително изискване кандидатът не представи оферта /КСС или представената оферта / КСС не съдържа всички изискуеми реквизити, или техническите/функционални параметри в офертата, не съответстват на минималните технически и/или функционални характеристики, посочени в Техническата спецификация (Приложение 5), Оценителната комисия служебно премахва от бюджета на проекта разходите за съответния/те ДМА и/или ДНА.

В случай че по време на техническата и финансова оценка се установи наличие на недопустими разходи или разход, който не е обоснован във Формуляра за кандидатстване, или разход, който не е съпоставим с пазарните цени за аналогични ДМА и/или ДНА (съгласно представената оферта / КСС), Оценителната комисия служебно премахва/коригира съответния разход от бюджета на проекта.

Предвид изискването за съответствие на дейностите по проектите с принципа за „ненанасяне на значителни вреди” (по отношение на шестте екологични цели, посочени в т. 17 от Условията за кандидатстване) и в случай че в процеса на оценка се установи, че във Формуляра за кандидатстване не е представена информация, или е представена информация от общ характер, която не е обвързана със заложените дейности и предвидените за придобиване активи, вкл. СМР, представляващи ДМА (ако е приложимо), в рамките на проекта, разходите могат да бъдат премахнати от бюджета на предложението.

Ако вследствие на корекциите, от бюджета бъдат премахнати всички разходи за изпълнението на проекта, **или** вследствие на корекциите в бюджета, общият размер на безвъзмездното финансиране е по-нисък от 51 129,19 евро, **или** вследствие на корекциите в бюджета, общият размер на допустимите разходи не надхвърля с поне 200% счетоводната стойност на активите на кандидата, които се използват повторно, както са осчетоводени през финансовата година преди започването на работите по инвестицията (когато е приложимо[[57]](#footnote-58)), проектното предложение ще получи „0” точки по критерий „Бюджет на проекта” от критериите за техническа и финансова оценка и **ще бъде отхвърлено**.

Корекциите на бюджета са финалният етап от техническата и финансова оценка на проектите. Корекции в бюджета при несъответствие между предвидените дейности и видовете заложени разходи, както и в случай на дублиране на разходи, ще се извършват след изискване на допълнителна пояснителна информация от кандидата, като срокът за представянето ѝ е не по-кратък от 3 (три) работни дни.

Извън тази проверка е възможно да бъдат установени и други обстоятелства, които да изискват **допълнителна пояснителна информация или документ** от кандидатите относно декларираните обстоятелства и/или представените документи съгласно т. 24 от Условията за кандидатстване. Тази възможност не може да води до подобряване на качеството на проектното предложение и до нарушаване на принципите по чл. 29, ал. 1 от ЗУСЕФСУ. Допълнителни разяснения и документи от кандидатите могат да бъдат изискани, като за целта ще бъде предоставян срок не по-кратък от една седмица от датата на получаване на искането за предоставяне на допълнителни разяснения/документи. Исканията за представяне на допълнителни документи и разяснения ще се изпращат през ИСУН чрез електронния профил на кандидата, като кандидатът ще бъде известяван за посоченото електронно - чрез електронния адрес, асоцииран към неговия профил. Независимо от посочената функционалност, с която разполага системата ИСУН, кандидатът следва да има ангажимент да проверява профила си в ИСУН ежедневно. В тази връзка, е необходимо кандидатите да разполагат винаги с достъп до електронния адрес, към който е асоцииран профила в ИСУН. За дата на получаване на искането за документи/разяснения се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. Подавайки проектното предложение електронно, кандидатът се съгласява комуникацията по време на оценката да се провежда единствено чрез ИСУН, в профила, от който е подадено предложението. Съобщенията, получени на електронната поща, посочена от кандидата, не са част от кореспонденцията по повод на и във връзка с процеса по оценка. Отговорност на кандидата е да проверява регулярно по своя инициатива профила си в ИСУН за наличието на съобщения, отправени към него по повод на и във връзка с производството по предоставяне на безвъзмездна финансова помощ. Кандидатът представя изисканите допълнителни разяснения и/или документи по електронен път чрез ИСУН.

Допълнителна информация може да бъде предоставена само по искане на Оценителната комисия, като същата не следва да съдържа елементи, водещи до подобряване на първоначалното проектно предложение. При непредставяне на изисканата допълнителна информация или разяснения в срок, проектното предложение може да бъде отхвърлено само и единствено на това основание или съответно да получи по-малък брой точки по критериите за техническа и финансова оценка. Всяка информация, предоставена извън официално изисканата от Оценителната комисия, няма да бъде вземана под внимание.

Техническият процес, свързан с представянето на допълнителна информация/документи е описан в Ръководството за потребителя за модул „Е-кандидатстване” в раздел „Ръководство за работа със системата” в публичния модул на ИСУН[[58]](#footnote-59).

## 22. Критерии и методика за оценка на проектните предложения[[59]](#footnote-60):

|  |  |
| --- | --- |
| **I. I. Приоритизиране на проекти:** | **25 т.** |
| 1. Принос на проекта за подобряване на капацитета за производство на изделия с двойна употреба. | 5 т. |
| 2. Съответствие със стандарти на НАТО. | 5 т. |
| 3. Регионална приоритизация на проектите според мястото на изпълнение. | 5 т. |
| 4. Опит на кандидата в областта на производството на продукти, свързани с отбраната или изделия с двойна употреба. | 10 т. |
| **II. Финансова стабилност на кандидата:** | **30 т.** |
| 1. Претеглен коефициент на рентабилност на EBITDA за 2022 г., 2023 г. и 2024 г. | 10 т. |
| 2. Съпоставимост между претеглената стойност на EBITDA за 2022 г., 2023 г. и 2024 г. и стойността на общите допустими разходи по проекта. | 5 т. |
| 3. Претеглен коефициент на брутна добавена стойност за 2022 г., 2023 г. и 2024 г. | 10 т. |
| 4. Претеглен коефициент на разходите за данъци спрямо реализираните приходи за 2022 г., 2023 г. и 2024 г. | 5 т. |
| **III. Бюджет на проекта** | **5 т.** |
| 1. Бюджет на проекта. | 5 т. |
| **Общ брой точки:** | **60 т.** |
| **ВАЖНО:** Проектните предложения, получили **минимум 18 точки** на етап „Техническа и финансова оценка”, се класират в низходящ ред съобразно получената оценка, като се изготвят отделни списъци за класиране по категории региони и категории предприятия (съгласно разпределението на бюджета на процедурата, представено в т. 8 от Условията за кандидатстване). За финансиране се предлагат всички или част от проектите по реда на класирането им до изчерпване на бюджета на процедурата съгласно разпределението на общия финансов ресурс по категории региони и категории предприятия, както е посочено в т. 8 от Условията за кандидатстване.  Проектни предложения, които са получили **по-малко от 18 точки** по критериите за техническа и финансова оценка, **се отхвърлят**. В случай че проектно предложение получи **„0” точки** по критерий „Бюджет на проекта”, то също **се отхвърля.**  **Решение за отхвърляне** на дадено проектно предложение ще бъде вземано на следните основания:  - Предложението е непълно или не отговаря в други отношения на условията за административно съответствие;  - Кандидатът не отговаря на условията за допустимост;  - Проектът не отговаря на условията за допустимост;  - Проектът не покрива критериите за качество (не получава минималния брой точки по критериите за техническа и финансова оценка).  - Не са спазени други критерии, посочени в Условията за кандидатстване.  - Кандидатите са представили невярна информация с цел получаване на безвъзмездна помощ по настоящата процедура или не са представили изискваната задължителна информация съгласно Условията за кандидатстване. | |

## 23. Начин на подаване на проектните предложения/концепциите за проектни предложения:

Подаването на проектните предложения по процедурата се извършва изцяло по електронен път чрез попълване на уеб базиран Формуляр за кандидатстване и подаване на Формуляра и придружителните документи чрез ИСУН, раздел „Европейски фондове при споделено управление (2021-2027)”, единствено с използването на валиден Квалифициран електронен подпис (КЕП)[[60]](#footnote-61), издаден от доставчик на квалифицирани електронни удостоверителни услуги по смисъла на чл. 3, пар. 20 от Регламент (ЕС) № 910/2014, чрез модула „Е-кандидатстване” на следния интернет адрес: <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>.

Подготовката и подаването на проектното предложение в ИСУН се извършва като кандидатът достъпва ИСУН, раздел „Европейски фондове при споделено управление (2021-2027)”, след регистрация чрез имейл и парола, избира настоящата процедура за кандидатстване от „Отворени процедури” и създава ново проектно предложение. Проектното предложение се изготвя от кандидата съгласно инструкциите на УО, представени в Примерните указания за попълване на електронния Формуляр за кандидатстване (Приложение 8).

Изискващите се съгласно т. 24 от Условията за кандидатстване придружителни документи към Формуляра за кандидатстване също **се подават изцяло електронно**. Всички документи се представят на български език без корекции. Документ, чийто оригинал е на чужд език, се представя и в превод на български език.

**ВАЖНО:** Проектното предложение се подава електронно чрез ИСУН, като се подписва с валиден КЕП към датата на кандидатстване от лице, което е **официален представляващ** на кандидата и е вписан като такъв в Търговския регистър (ТР) и регистъра на ЮЛНЦ[[61]](#footnote-62), **или от упълномощено от него лице**. В случаите, когато кандидатът се представлява **само заедно** от няколко физически лица, проектното предложение се подписва с валиден КЕП от всяко от тях при подаването.

При упълномощаване към Формуляра за кандидатстване в ИСУН следва да се прикачи изрично пълномощно – попълнено по образец (Приложение 1), подписано на хартиен носител или с КЕП от официалния представител на кандидата, а в случай че кандидатът се представлява **само заедно** от няколко физически лица, пълномощното се попълва и подписва на хартиен носител или с КЕП от всяко от тях и се прикачва в ИСУН.

В случай на подаване на проектното предложение от пълномощник, КЕП-, с който се подписва Формуляра за кандидатстване, следва да бъде с титуляр и автор упълномощеното физическо лице, а в случай на упълномощаване на юридическо лице – КЕП-ът следва да бъде с титуляр упълномощеното юридическо лице и автор – официалният представляващ на упълномощеното юридическо лице.

Проектното предложение е препоръчително да **се подава винаги от профила на кандидата**, не от друг профил, тъй като впоследствие именно този профил ще бъде използван за комуникация с УО и за отстраняване на нередовности във връзка с подаденото проектно предложение, установени по време на оценителния процес, както и при сключването на договор в случай на одобрение на проекта. По тази причина промени на посочения профил (вкл. промяна на имейл адреса, асоцииран към съответния профил) **са недопустими**.

До приключване на работата на Оценителната комисия кандидатът има възможност да оттегли своето проектно предложение, като подаде писмено искане пред УО, подписано от официалния представляващ кандидата съгласно Търговския регистър и регистъра на ЮЛНЦ, като в този случай Оценителната комисия не разглежда оттегленото предложение.

Моля, обърнете внимание, че само Формулярът за кандидатстване и изискуемите на етап кандидатстване документи ще бъдат оценявани. Затова изключително важно е те да съдържат цялата необходима информация в пълнота.

Кандидатът носи цялата отговорност за пълнотата и верността на представената в проектното предложението информация, вкл. финансова.

## 24. Списък на документите, които се подават на етап кандидатстване:

Кандидатите следва да представят към Формуляра за кандидатстване по изцяло електронен път чрез ИСУН следните документи:

**а/ Изрично пълномощно за подаване на проектното предложение –** попълнено по образец **(Приложение 1)**, с което се упълномощава **титуляра на валиден КЕП**, с който ще се подаде проекта.

Документът не е задължителен, а се изисква само в случай, че кандидатите желаят да упълномощят лице, което не е официален представител на предприятието-кандидат, да подаде проектното предложение с валиден КЕП.

Пълномощното се попълва съгласно образеца (Приложение 1) и се подписва (на хартиен носител или с валиден КЕП) от официалния представител на кандидата, а в случай че кандидатът се представлява САМО ЗАЕДНО от няколко физически лица, в пълномощното се попълват данните, същото се подписва от ВСИЧКИ представляващи и се прикачва в раздел „Прикачени документи” от Формуляра за кандидатстване.

**б/** **Декларация при кандидатстване** – попълнена по образец **(Приложение 2)**.

**ВАЖНО:** Декларацията по **буква б/** се попълва и подписва от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин.

**в/ Декларация за държавна/минимална помощ** – попълнена по образец (**Приложение 3**) **и свързаните с нея приложения**, както следва:

**- Приложение 3.1** към Декларацията се попълва и представя **САМО в случай, че** **кандидатът е избрал режим „регионална инвестиционна помощ”** **И е получавал държавна и/или минимална помощ** (без ограничение в периода назад във времето), **И/ИЛИ** ако кандидатът и/или някое от предприятията, с които той формира „група предприятия”[[62]](#footnote-63), е започнало работа по първоначална/и инвестиция/и в рамките на същия регион от ниво NUTS-3 (т.е. в същата административна област) през последните 3 (три) години към планираната дата на започване на работите по настоящия проект[[63]](#footnote-64) и посочената/ите първоначална/и инвестиция/и е/са финансирана/и с публични средства под формата на регионална помощ или друг вид държавна помощ.

**- Приложение 3.2** към Декларацията се попълва и представя **САМО в случай, че** **кандидатът е избрал режим „минимална помощ” (de minimis)** **И** кандидатът и/или предприятията, с които той образува „едно и също предприятие”[[64]](#footnote-65), е/са получавали друга минимална помощ на територията на Република България за период от 3 (три) предходни години.

В случай че кандидатът не е представил Приложение 3.1 или Приложение 3.2 към декларацията (в зависимост от избрания режим на държавна/минимална помощ), се приема, че същото e неприложимo, и няма да бъдe допълнително изискванo от Oценителната комисия.

**ВАЖНО:** В случай че след подаване на проектното предложение **настъпи промяна по отношение на получена държавна/минимална помощ**, подлежаща на деклариране от страна на кандидата, същият следва да уведоми писмено УО и да изпрати нова Декларация за държавна/минимална помощ (Приложение 3) с попълнени актуални данни в нея, в срок от 5 (пет) работни дни посредством модул „Комуникация с УО” в ИСУН. Новата декларация се попълва и подписва с КЕП от официален представляващ на кандидата, вписан като такъв в Търговския регистър и регистърa на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с КЕП от ВСЯКО от тях.

- **Приложение 3.3** към Декларацията за държавна/минимална помощ, **което се попълва и представя само в случаите, описани подробно в буква з/, по-долу**.

**г/** **Декларация за обстоятелствата по чл. 3 и чл. 4 от Закона за малките и средните предприятия** – попълнена по образец **(Приложение 4)**.

Декларацията по **буква г/** се представя само от кандидатите, които са микро, малки или средни предприятия по смисъла на чл. 3 и чл. 4 от Закона за малките и средните предприятия и Приложение I към Регламент (ЕС) № 651/2014 на Комисията относно определението за микро-, малки и средни предприятия. Декларацията по **буква г/** не е приложима за кандидатите - големи предприятия.

Декларацията по **буква г/** се попълва и подписва от лице, което е официален представляващ на кандидата и е вписано като такова в ТР и регистъра на ЮЛНЦ. В случаите, когато кандидатът се представлява само заедно от няколко физически лица, декларацията по **буква г/** се попълва и подписва от всяко от тях.

Ако кандидатът има САМО един официален представляващ и проектът се подава с негов валиден КЕП, то декларациите по **букви б/**, **в/** и **г/** НЕ е необходимо да се прилагат в раздел „Прикачени документи” от Формуляра за кандидатстване, в случай че релевантната информация е попълнена и декларирана от кандидата в раздел „E-ДЕКЛАРАЦИИ” от Формуляра за кандидатстване.

Декларациите по **букви б/**, **в/** и **г/** трябва да бъдат приложени в раздел „Прикачени документи” от Формуляра, в случаите когато:

- кандидатът има двама или повече официални представляващи, вписани в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин, а Формулярът за кандидатстване се подава с КЕП само от единия от тях: в този случай декларацията по **буква б/** се попълва, датира и подписва от ВСИЧКИ останали представляващи лица (независимо дали представляват кандидата заедно и/или поотделно), които не са подписали с КЕП Формуляра за кандидатстване, и се прилага в раздел „Прикачени документи” от Формуляра.

- кандидатът се представлява САМО ЗАЕДНО от няколко физически лица, вписани в ТР и регистъра на ЮЛНЦ (вкл. прокурист/и, ако е приложимо), а Формулярът за кандидатстване се подава с КЕП само от единия от тях: в този случай декларациите по **букви в/** и **г/** се попълват, датират и подписват от ВСИЧКИ останали представляващи, които не са подписали с КЕП Формуляра за кандидатстване, след което се прилагат в раздел „Прикачени документи” от Формуляра.

- Формулярът за кандидатстване се подава с КЕП от упълномощено лице: в този случай декларацията по **буква б/** се попълва, датира и подписва от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо) и се прилага в раздел „Прикачени документи” от Формуляра. Съответно декларациите по **букви в/** и **г/** се попълват, датират и подписват от официалния представляващ на кандидата.

**ВАЖНО:** Информацията, декларирана в раздел „Е-декларации” от Формуляра за кандидатстване трябва да бъде идентична с тази в декларациите по **букви б/, в/** и **г/**, представени в раздел „Прикачени документи” от Формуляра (ако последното е приложимо).

**ВАЖНО**: Моля, запознайте се с Указанията за подписване на Формуляра за кандидатстване и приложимите документи, представени в Приложение 9.

Допустими са следните **два варианта на подписване на пълномощното по буква а/** (ако е приложимо) **и декларациите по букви б/**, **в/** и **г/** при прилагането им в раздел „Прикачени документи” от Формуляра за кандидатстване:

***Вариант 1***: Документите се попълват по образец, датират се и се подписват на хартиен носител от съответните лица, официално представляващи кандидата (вкл. прокурист/и, ако е приложимо), сканират се и се прикачват в раздел „Прикачени документи” от Формуляра.

***Вариант 2***: Документите се попълват по образец и се подписват с валиден КЕП от съответните лица, официално представляващи кандидата (вкл. прокурист/и, ако е приложимо) и се прикачват в раздел „Прикачени документи” от Формуляра. В случай че е възприет подход на подписване на документитес КЕП, то е препоръчително подписването да е чрез attached signature – файл и подпис в един документ (подписът да се съдържа в документа).

Лицето/ата, официално представляващо/и кандидата няма/т право да упълномощава/т други лица да подписват декларациите по **букви б/, в/** и **г/**, тъй като с тях се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

**д/** **Техническа спецификация на предвидените активи (ДМА и/или ДНА)** – попълнена по образец (**Приложение 5**)[[65]](#footnote-66).

В Техническата спецификация кандидатите следва да посочат минимални технически и/или функционални характеристики на предвидените за придобиване активи (ДМА и/или ДНА), като **не е препоръчително да се указват марки, модели и други конкретни технически спецификации**, които насочват към определени производители/доставчици/изпълнители.

Указания за попълването на Техническата спецификация са представени в самия образец (Приложение 5), както и в т. 14.2 от Условията за кандидатстване, по-горе.

**е/ Оферта за всеки от предвидените за закупуване активи (ДМА и/или ДНА), с предложена цена[[66]](#footnote-67) и/или Количествено – стойностна сметка (КСС) за предвидените СМР, попълнена по образец (Приложение 5А) – приложима за СМР, представляващи ДМА[[67]](#footnote-68).**

Офертите / КСС са необходими за определяне на реалистичността на разходите за придобиване на ДМА и/или ДНА, заложени в бюджета на проекта. Към Формуляра за кандидатстване следва да се представи **по една оферта / по една КСС за всяка отделна инвестиция в ДМА и/или ДНА с предложена цена**. В случаите на **придобиване на софтуер се представя една оферта**, която следва задължително да включва както описание на основните модули на актива, така и негови конкретни технически спецификации/параметри.

**ВАЖНО:** **Офертите по** **буква е/** трябва **задължително** да съдържат информация за: наименование на оферента, технически и/или функционални характеристики на ДМА/ДНА, които съответстват на минималните технически и/или функционални характеристики, посочени за съответния актив в Техническата спецификация (Приложение 5), цена на актива и вид на валутата. Допълнително от представената оферта следва да е видно лицето, което я е издало от името на оферента, като напр. име, подпис, електронен подпис или разпечатка на електронно съобщение, с което офертата е получена, която също следва да е прикачена в ИСУН. **Количествено-стойностната сметка по буква е/** (Приложение 5А) трябва задължително да съдържа описание на видовете СМР, единични цени и обща цена, име на оферента и да е подписана от него на хартиен носител или с електронен подпис.

Не следва да бъдат представяни оферти /КСС от лица и/или предприятия, които са пряко или косвено свързани както помежду си, така и с кандидата по смисъла на § 1 от Допълнителните разпоредби на Търговския закон, и/или които са в конфликт на интереси с него по смисъла на чл. 61 от Регламент (ЕС, Евратом) 2024/2509 на Европейския парламент и на Съвета. Това обстоятелство се декларира от кандидатите в Декларацията при кандидатстване (Приложение 2).

В случаите когато и след допълнително изискване, кандидатът не представи оферта / КСС или представената оферта / КСС не съдържа всички изискуеми реквизити, или техническите/функционални параметри в офертата не съответстват на минималните технически и/или функционални характеристики за съответен ДМА и/или ДНА, посочени в Техническата спецификация (Приложение 5), Оценителната комисия ще премахне от бюджета на проекта разходите за съответния/те актив/и.

**ж/ Счетоводна политика на кандидата[[68]](#footnote-69)**, изготвена съгласно приложимите счетоводни стандарти, от която е виден определения стойностен праг на същественост на ДМА и ДНА (незадължителен документ).

В случай че Счетоводната политика не е представена към Формуляра за кандидатстване, същата няма да бъде допълнително изисквана от кандидатите. Непредставянето на Счетоводна политика няма да доведе до отхвърляне на проектното предложение, като в този случай оценката на допустимостта на разходите за ДМА и ДНА ще бъде извършвана съгласно стойностния праг на същественост, определен в ЗКПО.

**з/** **Счетоводен амортизационен план на кандидата**, удостоверяващ балансовата стойност на активите, които се използват повторно към 31 декември на годината преди започване на работата по проекта (ако е приложимо).

Документът е приложим САМО в случай че кандидатът е избрал режим „регионална инвестиционна помощ” и чрез проекта ще се осъществява:

- „диверсификация на продукцията на стопанския обект с продукти, или услуги, които той не е произвеждал или предлагал до този момент”, или

- „диверсификация на дейността на даден стопански обект, при условие че новата дейност не е същата или сходна с дейността, извършвана преди това от него” (в случай че кандидатът е голямо предприятие и мястото на изпълнение на проекта е в ЮЗР).

В посочените случаи, Справката съгласно Приложение 3.3 към Декларацията за държавна/минимална помощ **е задължителна** за попълване от страна на кандидата. Ако в Справката (Приложение 3.3) е посочено, че се предвижда работата по проекта да започне през 2026 г., то в раздел „Прикачени документи“ от Формуляра следва да се представи Счетоводен амортизационен план на кандидата към 31.12.2025 г., в случай че 2025 г. е приключена финансово. Ако в Справката (Приложение 3.3) е посочено, че се предвижда работата по проекта да започне през 2026 г., но 2025 г. не е приключена финансово към датата на подаване на проектното предложение, то Счетоводен амортизационен план на кандидата не следва да бъде представян - балансовата стойност на активите в този случай се посочва в Приложение 3.3 съгласно поясненията в самата Справка и Указанията за попълването й (Приложение 3.3.А).

## 25. Краен срок за подаване на проектните предложения:

Ще се прилага процедура чрез подбор на проекти **с един краен срок за кандидатстване**.

**Крайният срок за подаване на проектни предложения е 16:30 часа на 15.04.2026 г.**

**ВАЖНО:** В рамките на настоящата процедура кандидатите могат да подадат **само едно проектно предложение[[69]](#footnote-70)**.

Кандидатите могат **да задават допълнителни въпроси и да искат разяснения** във връзка с Условията за кандидатстване до 3 (три) седмици преди крайния срок за подаване на проектни предложения. Допълнителни въпроси могат да се задават само в ИСУН, раздел „Европейски фондове при споделено управление (2021-2027)”, процедура BG16RFPR001-6.001 „Укрепване на промишления капацитет в областта на отбранителните способности” (на адрес - <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>).

Отговорите на въпросите на кандидатите се публикуват на интернет страницата на МИР (на адрес - <https://www.mig.government.bg/programa-konkurentosposobnost-i-inovaczii-v-predpriyatiyata/novini-proczeduri-pkip/ukrepvane-na-promishleniya-kapaczitet-v-oblastta-na-otbranitelnite-sposobnosti/>), както и в ИСУН, в раздела на процедурата, в 10-дневен срок от получаването им, но не по-късно от две седмици преди изтичането на срока за кандидатстване.

Разясненията се дават по отношение на Условията за кандидатстване, не могат да съдържат становище относно качеството на проектното предложение и са **задължителни** за всички кандидати. Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси.

## 26. Допълнителна информация:

### 26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ:

При одобрен оценителен доклад, кандидатите, чиито проектни предложения са предложени за финансиране, се поканват да представят в 30-дневен срок доказателства, че отговарят на изискванията за бенефициент, като представят необходимите документи за сключване на административен договор. Когато за удостоверяване на обстоятелствата е необходимо издаването на документи от органи или институции извън страната, срокът може да бъде удължен с 30 дни.

Процедурата по проверка на съответствието на кандидатите с изискванията за бенефициент ще се извършва изцяло в електронната среда на ИСУН, поради което комуникацията между УО и кандидатите ще се провежда единствено чрез ИСУН. До всеки одобрен за финансиране кандидат се изпраща електронно уведомление (покана по чл. 36, ал. 2 от ЗУСЕФСУ) за представяне на конкретни изброени доказателства (документи) за доказване на съответствието му с изискванията за бенефициент. Поканите са електронни документи с електронен подпис на Ръководителя на УО/оправомощено от него лице, които се изпращат чрез ИСУН.

Уведомлението съдържа указания за вида и формата за действителност на изисканите доказателства, както и срока, в който същите следва да бъдат представени. Поканите се считат за получени от съответния кандидат с изпращането им в ИСУН.

**ВАЖНО:** Следва да се има предвид, че изискуемите при извършваната проверка **декларации** са частни документи, които следва да са издадени като електронни такива. В този смисъл, те следва да са подписани с валиден КЕП на задълженото лице - официалния представляващ на кандидата или официалните представляващи го и за представянето им **институтът на упълномощаването е неприложим**.

**I. Списък на документите, които се представят на етап сключване на административните договори:**

**1. НОВА[[70]](#footnote-71) Декларация при кандидатстване -** попълнена по образец (**Приложение 2**) и подписана с валиден КЕП от лицата, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо), независимо дали представляват предприятието заедно и/или поотделно, и/или по друг начин.

Нова Декларация при кандидатстване (Приложение 2) е изискуема в случаите, когато е налице промяна в представляващото лице/представляващите лица или друга промяна, настъпила след датата на кандидатстване, или ако Декларацията/ите е/са била/и подадена/и и подписана/и от задълженото лице/задължените лица единствено на хартиен носител.

**2. НОВА[[71]](#footnote-72) Декларация за държавна/минимална помощ** (**Приложение 3**) **и свързаните с нея приложения** - попълнени по образец и подписани с валиден КЕП от лице, което е официален представляващ на кандидата и е вписано като такъв в Търговски регистър и регистъра на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с валиден КЕП от всяко от тях.

Нова Декларация за държавна/минимална помощи (Приложение 3) и свързани с нея приложения е/са изискуема/и в случаите, когато е налице промяна в представляващото лице/представляващите лица, получената държавна/минимална помощ или друга промяна, настъпила след датата на кандидатстване, или ако Декларацията/ите е/са била/и подадена/и и подписана/и от задълженото лице/задължените лица единствено на хартиен носител.

**3. НОВА[[72]](#footnote-73) Декларация за обстоятелствата по чл. 3 и чл. 4 от Закона за малките и средните предприятия -** попълнена по образец (**Приложение 4**) и подписана с валиден КЕП от официалния представляващ/официалните представляващи на кандидата.

**Декларацията се представя само от кандидатите, които са микро, малки или средни предприятия** по смисъла на чл. 3 и чл. 4 от ЗМСП и Приложение I към Регламент (ЕС) № 651/2014 на Комисията относно определението за микро-, малки и средни предприятия. **Декларацията не е приложима за кандидатите - големи предприятия.**

Нова Декларация за обстоятелствата по чл. 3 и чл. 4 от ЗМСП (Приложение 4) е изискуема от кандидатите (микро, малки или средни предприятия), в случаите когато e налице промяна в представляващото лице/представляващите лица или друга промяна, настъпила след датата на кандидатстване или ако декларацията е била подписана и подадена единствено на хартиен носител.

В случай че предприятието се представлява САМО ЗАЕДНО от няколко физически лица, вписани в ТР и регистъра на ЮЛНЦ, се попълват данните и Декларацията се подписва с валиден КЕП от всяко от тях.

Кандидатите следва да имат предвид, че с § 33 от Преходните и заключителни разпоредби на Закона за въвеждане на еврото в Република България, в чл. 3 от ЗМСП са извършени промени, касаещи праговете за стойност на оборота и стойност на активите, които се прилагат за определяне на категорията на предприятията (микро, малки или средни предприятия). Информация относно промяната в праговете по чл. 3 от ЗМСП, е представена в Приложение 10 при определението за „микро, малки и средни предприятия”.

**4. Нотариално заверено пълномощно за подписване на административния договор** - подписано с валиден КЕП от лице, което е официален представляващ на кандидата и е вписано като такъв в ТР и регистъра на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и пълномощното се подписва с валиден КЕП от всяко от тях.

Документът не е задължителен, а се представя само в случай че кандидатите желаят да упълномощят лице, различно от официалния/те представляващ/и на предприятието, да сключи административния договор по процедурата.

**5. Справка за обобщените параметри на предприятието, което подава Декларация за обстоятелствата по чл. 3 и чл. 4 на ЗМСП (Приложение 4.1).**

Справката следва да бъде изготвена въз основа на данните на предприятието-кандидат за последните 2 (две) приключени финансови години към датата на деклариране. **В Справките следва да бъдат посочени годините, за които се отнасят вписаните данни.**

**Справката за обобщените параметри на предприятието, което подава Декларация за обстоятелствата по чл. 3 и чл. 4 на ЗМСП (Приложение 4.1), изготвена въз основа на данните на предприятието-кандидат за последните 2 (две) приключени финансови години към датата на деклариране, се попълва и представя и от кандидатите – големи предприятия.**

В случай че данните в представените Справки за последните 2 (две) приключени финансови години не потвърждават статуса (категорията) на предприятието, се представят и Справки за предходните 2 (две) последователни финансови години, в които предприятието-кандидат запазва своите параметри по чл. 3 от ЗМСП, без промяна.

**6.** **Документи, относими и отразяващи разпределението на капитала на предприятието – кандидат** за периода, за който се декларират данни в Декларацията за обстоятелствата по чл. 3 и чл. 4 от Закона за малките и средните предприятия (Приложение 4), а за кандидатите, които са големи предприятия - за периода, за който са посочени данни в Справката за обобщените параметри на предприятието (Приложение 4.1):

- *Справка за разпределението на капитала на дружеството* – приложимо за акционерните дружества;

- *Извлечение от* *книга за акционерите* - приложимо за акционерните дружества с поименни акции;

- *Извлечение от книга на съдружниците* – приложимо за дружествата с променлив капитал;

- *Дружествен договор* - приложимо за дружествата с ограничена отговорност, едноличните дружества с ограничена отговорност (учредителен акт), дружествата с променлив капитал, събирателните дружества и командитните дружества;

- *Извлечение от книга за акционерите и устав* - приложимо за командитните дружества с акции;

- *Устав* - приложимо за кооперациите.

В случай че кандидатът е в отношения на свързаност и/или партньорство по смисъла на чл. 4 от ЗМСП с други предприятия, то (при условията на чл. 23, ал. 6 от Закона за търговския регистър и регистъра на ЮЛНЦ), той трябва да представи документи по настоящата точка и за тези предприятия. За предприятията, с които кандидатите са в отношения на свързаност и/или партньорство, и които са установени в държава, различна от Република България, то изискуемите по настоящата точка документи се представят като еквивалентни на гореизброените и издавани съобразно съответното законодателство на държавата, в която предприятията са установени. Документ, чийто оригинал е на чужд език, се представя и в превод на български език.

**7. Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ,** за всички свързани предприятия и предприятия-партньори (ако е приложимо) за последните 2 (две) приключени/последователни финансови години.

При установяване на свързани предприятия и/или предприятия-партньори по смисъла на ЗМСП, които не са посочени в Справките за обобщените параметри на предприятието (Приложение 4.1), от кандидата (при условията на чл. 23, ал. 6 от Закона за търговския регистър и регистъра на ЮЛНЦ) може да бъде изискано да представи и Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ, за тези предприятия за последните 2 (две) приключени/последователни финансови години.

Посочените документи или еквивалентни на тях, съобразно законодателството на съответната държава, се представят за всички предприятия независимо от мястото, на което са установени. Документ, чийто оригинал е на чужд език, се представя и в превод на български език.

**8. Консолидирани Счетоводен баланс и Отчет за приходите и разходите** (ако е приложимо) на кандидата за последните 2 (две) приключени/последователни финансови години.

Документите се представят в случай че кандидатът съставя консолидиран финансов отчет или е включен чрез консолидиране в консолидирания финансов отчет на друго предприятие.

**9. Документи, удостоверяващи актуалното състояние и реалните собственици** на съответното предприятие (ако е приложимо), в случай че някое от свързаните предприятия или предприятията-партньори на предприятието-кандидат е чуждестранно лице. Документ, чийто оригинал е на чужд език, се представя и в превод на български език.

**10. Документи, приложими в случай че проектът ще бъде изпълняван при условията на избран режим „регионална инвестиционна помощ”:**

**10.1. Справка за група предприятия за последните три приключени финансови години** (ако е приложимо). В случай че кандидатът не съставя посочената справка, то следва да се представи списък на предприятията, с които кандидатът формира група предприятия (ако е приложимо).

**10.2. Справка-извлечение за последната приключила финансова година от счетоводните сметки на кандидата** по индивидуалния сметкоплан, утвърден от ръководството на предприятието, отчитащи приходите от дейността в т.ч. нетните приходи от продажби, включително и приходите от финансирания и субсидии от държавата, както и отсрочени и разсрочени публични вземания.

**10.3. Счетоводен баланс за последната приключена финансова година** на предприятията, с които кандидатът формира група предприятия (ако е приложимо).

Документите не следва да се представят, в случай че същите са оповестени в ТР и регистъра на ЮЛНЦ.

**10.4.** **Счетоводен баланс и** **Отчет за приходите и разходите за последните две приключени финансови години на предприятията, с които кандидатът формира група предприятия** (ако е приложимо) - приложими в случай че кандидатът е голямо предприятие.

Документите не следва да се представят, в случай че същите са оповестени в ТР и регистър на ЮЛНЦ.

**10.5. Приложение (пояснителни бележки), съставна част от Годишния финансов отчет на кандидата и съответно консолидирания финансов отчет (за група предприятия)** за последната приключила финансова година (ако е приложимо).

***Документите по точки от 1 до 10 трябва да бъдат подписани с валиден КЕП от лицето, представляващо кандидата и вписано като такова в Търговския регистър и регистъра на ЮЛНЦ, след което документите се прикачват в ИСУН. Упълномощеното лице НЕ е допустимо да подписва (вкл. собственоръчно или чрез КЕП) документите от т. 1 до т. 10.***

Горепосочените документи следва да бъдат подписани с валиден КЕП на локалния компютър, като е препоръчително **подписването да е чрез attached signature – файл и подпис в един документ (подписът да се съдържа в документа)**.

**II. С цел проверка на категорията на предприятията и удостоверяване на съответствието на кандидатите с изискванията на чл. 7 от ПМС № 23/2023 г., УО ще извършва служебни проверки, включително и чрез Информационната система за мониторинг на европейски и национални стратегии и регионална политика – МониторСтат (поддържана от НСИ) по отношение на следните документи:**

**1. Счетоводен баланс и Отчет за приходите и разходите на кандидата за 2022 г., 2023 г., 2024 г.** **и ако е приложимо – за 2025 г.;**

**2. Отчет за заетите лица, средствата за работна заплата и други разходи за труд на кандидата за 2022 г., 2023 г., 2024 г.** **и ако е приложимо – за 2025 г.**

**3. Удостоверение от Националната агенция за приходите за липса на задължения на кандидата;**

**4. Удостоверение за липса на задължения към общината по седалище на УО (Столична община) и по седалище на кандидата.**

**ВАЖНО:** Кандидат, чиито задължения (общо от Удостоверенията по т. 3 и т. 4) са повече от 1 на сто от сумата на годишния общ оборот за последната приключена финансова година, или са повече от стойността, посочена в чл. 54, ал. 5 от Закона за обществените поръчки[[73]](#footnote-74), имат право да представят доказателства, че са предприели мерки, които гарантират тяхната надеждност. За тази цел кандидатът може да представи:

- Документ за извършено плащане (включително и ново удостоверение) в посочения размер или разрешение, или друг документ, от който да е видно, че задълженията са обезпечени или че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения.

**5. Свидетелство за съдимост на всички лица, които са официални представляващи на кандидата** и са вписани като такива в ТР и регистъра на ЮЛНЦ, независимо от това дали представляват предприятието заедно и/или поотделно, и/или по друг начин.

**ВАЖНО:** Служебна проверка не е възможно да бъде извършена по отношение на лица, които са чуждестранни граждани. Когато за някое от горепосочените лица Свидетелството за съдимост подлежи на издаване от чуждестранен орган, същото се представя и в официален превод, и след легализиция/заверка с апостил/друг приложим режим. Когато в съответната чужда държава Свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**6. Удостоверение от органите на Изпълнителна агенция „Главна инспекция по труда” във връзка с обстоятелствата по чл. 54, ал. 1, т. 6 от Закона за обществените поръчки (ЗОП).**

**ВАЖНО:** Кандидат, който има влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП има право да докаже, че е предприел съответни мерки за надеждност, като:

- е изяснил изчерпателно фактите и обстоятелствата, като активно е съдействал на компетентните органи, и е изпълнил конкретни предписания, технически, организационни и кадрови мерки, чрез които да се предотвратят нови престъпления или нарушения;

- е платил изцяло дължимото вземане по чл. 128, чл. 228, ал. 3 или чл. 245 от Кодекса на труда (ако е приложимо), включително заверено копие на наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП.

Представените доказателства ще бъдат разглеждани и преценявани от УО като се отчита приложимостта на мерките при спазване на чл. 57, ал. 3, буква б) от ЗОП, тежестта и конкретните обстоятелства, свързани с нарушението.

**III. Преди сключване на административен договор, УО ще извършва и следните проверки по отношение на всички кандидати, до които са изпратени покани по чл. 36, ал. 2 от ЗУСЕФСУ:**

**1. Кандидатът е регистриран по реда на Търговския закон или Закона за кооперациите.**

**2. Член на управителен или контролен орган, както и временно изпълняващ такава длъжност, включително прокурист или търговски пълномощник на кандидата, не е свързано лице** по смисъла на § 1, т. 9 от Допълнителните разпоредби на Закона за противодействие на корупцията с Ръководителя на УО.

**3. Кандидатът отговаря на изискванията за:**

**- микро, малко или средно предприятия** по смисъла на чл. 3 и чл. 4 от ЗМСП и Приложение I към Регламент (ЕС) № 651/2014 на Комисията относно определението за микро-, малки и средни предприятия, *или*

**- голямо предприятие**, което не отговаря на изискванията за микро, малко и средно предприятие по смисъла на чл. 3 и чл. 4 от ЗМСП и Приложение I към Регламент (ЕС) № 651/2014 на Комисията относно определението за микро-, малки и средни предприятия.

**ВАЖНО:** Преди сключване на договор, **УО ще извършва документална проверка на категорията на кандидата** (декларирана в Декларацията за обстоятелствата по чл. 3 и чл. 4 от ЗМСП - в случаите на микро, малки или средни предприятия, или съответно посочена във Формуляра за кандидатстване - в случаите на големи предприятия) **към датата на кандидатстване и към момента на сключване на административния договор**. В случай че бъде установена погрешно декларирана/посочена категория, довела до неправилно класиране в съответствие с разпределението на бюджета, посочено в т. 8 от настоящите Условия за кандидатстване, съобразно категорията на предприятието-кандидат, ще бъде издавано Решение за отказ за предоставяне на безвъзмездна финансова помощ на съответния кандидат.

В случай че в декларираната на етап кандидатстване категория/статус на одобрен кандидат преди сключване на договор настъпи промяна и в резултат на промяната бъде установено, че заложеният интензитет или размер на помощта надвишават максималния за съответната категория на предприятието-кандидат, както и ако не са спазени изисквания за съответната категория, произтичащи от настоящите Условия за кандидатстване, ще бъде издавано Решение за отказ за предоставяне на безвъзмездна финансова помощ на съответния кандидат.

**4.** Кандидатът не попада в ограниченията, посочени в т. 11.2 „Критерии за недопустимост на кандидатите” от Условията за кандидатстване.

В случай че бъде установено обстоятелство, довело до неспазване на заложени в Условията за кандидатстване правила или ограничения, които водят до заключение, че кандидатът не отговаря на изискванията за бенефициент, ще бъде издадено Решение за отказ за предоставяне на безвъзмездна финансова помощ за съответния кандидат.

**IV. Преди сключване на административен договор ще се извършват и следните проверки за удостоверяване на съответствието с изискванията, произтичащи от Регламент (ЕС) № 651/2014 на Комисията** **(в случаите на избран режим „регионална инвестиционна помощ”):**

**1.** Кандидатът (и на ниво група) **няма неизпълнено разпореждане за възстановяване** вследствие на предходно решение на Европейската комисията, с което дадена помощ се обявява за незаконосъобразна и несъвместима с общия пазар.

Съгласно Регламент (ЕС) № 651/2014 на Комисията недопустими са кандидати (и на ниво група), които са обект на неизпълнено разпореждане за възстановяване вследствие на предходно решение на Европейската комисията, с което дадена помощ се обявява за незаконосъобразна и несъвместима с общия пазар.

Проверката ще се извършва на база информацията в Публичния регистър на Европейската комисия - <http://ec.europa.eu/competition/elojade/isef/index.cfm?clear=1&policy_area_id=3>, проверка по вид решение – отрицателно решение с възстановяване, а също и в Eвропейския регистър eAidRegister - за минималните помощи, отпуснати след 31 декември 2025 г. и съответно в Информационна система „Регистър на минималните помощи” - за минималните помощи, отпуснати преди 1 януари 2026 г., относно обстоятелството дали кандидатът е получавал помощ за оздравяване или съответно помощ за преструктуриране.

**2.** Кандидатът (и на ниво група) **не е в затруднено положение** съгласно чл. 2, пар. 18 от Регламент (ЕС) № 651/2014 на Комисията.

Съгласно чл. 1, пар. 4, буква в) от Регламент (ЕС) № 651/2014, недопустими са кандидати (и на ниво група), които са в затруднено положение съгласно чл. 2, пар. 18 от същия Регламент.

**ВАЖНО:** Проверката и определянето на „група” от предприятия ще се извършва по отношение на предприятие майка и всички негови дъщерни предприятия, като: „предприятие майка” означава предприятие, което контролира едно или повече дъщерни предприятия и съответно „дъщерно предприятие” означава предприятие, което се контролира от предприятие майка, включително дъщерно предприятие на крайно предприятие майка. Проверката включва преценка във връзка с наличието на икономически субект (кандидат), имащ общ източник на контрол на основание не само представения консолидиран финансов отчет (за група предприятия), но и наличната информация в публичните регистри (вкл. Търговски регистър и регистър на ЮЛНЦ), отчитайки възможността общият източник на контрол да се осъществява както от предприятия, така и от физически лица, участващи в управлението им.

**2.1.** В случай на **акционерно дружество, дружество с ограничена отговорност, командитно дружество с акции или кооперация, или други дружества по Приложение I към Директива 2013/34/ЕС** (различно от МСП, което съществува по-малко от три години или, за целите на допустимостта за помощите за рисково финансиране, МСП, което изпълнява условието в член 21, параграф 3, буква б) и отговаря на условията за инвестиции за рисково финансиране въз основа на извършен от избрания финансов посредник финансов и правен анализ), проверката се извършва въз основа на данните за последната приключена финансова година, както следва:

Едно предприятие ще бъде считано за „предприятие в затруднено положение“, когато сумата на т. III „Резерв от последващи оценки”, т. IV „Резерви”, т. V „Натрупана печалба (загуба) от минали години” и т. VI „Текуща печалба (загуба)” от раздел А „Собствен капитал” на пасивите, описани в Счетоводния баланс на съответното предприятие **е отрицателна стойност**, която надвишава 50% от сумата на т. I „Записан капитал” и т. II „Премии от емисии” от раздел А „Собствен капитал” на пасивите, описани в Счетоводния баланс.

**2.2.** В случай на **събирателно дружество или командитно дружество, или други лица по Приложение II към Директива 2013/34/ЕС** (което не е МСП, което съществува от по-малко от три години или, за целите на допустимостта за помощите за рисково финансиране, МСП, което отговаря на условието по член 21, параграф 3, буква б) и на условията за инвестиции за рисково финансиране въз основа на извършен от избрания финансов посредник финансов и правен анализ) когато капиталът, вписан в баланса на дружеството, **е намалял** с повече от половината поради натрупани загуби. За целите на настоящата разпоредба под понятието „дружество, при което поне някои негови съдружници носят неограничена отговорност за задълженията на дружеството”, се разбират по-специално типовете дружества, посочени в приложение II към Директива 2013/34/ЕС.

**2.3.** Проверка относно кандидати, които са получили **помощ за оздравяване** и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране.

Недопустими са кандидати по чл. 2, пар. 18, буква „г” от Регламент (ЕС) № 651/2014 на Комисията, които са получили помощ за оздравяване и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране. В тази връзка, преди сключване на административен договор, кандидатите следва да представят Справка-извлечение за последната приключила финансова година от счетоводните сметки на кандидата по индивидуалния сметкоплан, утвърден от ръководството на предприятието, отчитащи приходите от дейността в т.ч., отчитащи нетните приходи от продажби, включително и приходите от финансирания и субсидии от държавата, както и отсрочените и разсрочени публични вземания.

**2.4.** Когато предприятието не е МСП и през последните две години:

- съотношението задължения/собствен капитал на предприятието е било по-голямо от 7,5;

и

- съотношението за лихвено покритие на предприятието, изчислено на основата на EBITDA, е било под 1,0.

Съотношението задължения/собствен капитал се изчислява по следната формула: От пасива на Счетоводния баланс за съответната година: [(Раздел В „Задължения”, ред с код 07100 „Облигационни заеми” плюс ред с код 07200 „Задължения към финансови предприятия”) делено на Раздел А „Общо за раздел А” , код на реда 05000].

Съотношението за лихвено покритие на предприятието, изчислено на основата на EBITDA се определя по следната формула: [(Раздел Б „Приходи” на Отчета за приходите и разходите за съответната година, ред с код 15000 „Общо за група I” минус Раздел А „Разходи” на ОПР, ред с код 10000 „Общо за група I” плюс ред с код 10410 „Разходи за амортизация и обезценка на дълготрайни материални и нематериални активи”) делено на Раздел А „Разходи” на ОПР, ред с код 11200 „Разходи за лихви и други финансови разходи”].

**V. Преди сключване на административен договор ще се извършва и проверка на кандидата за удостоверяване на съответствието с изискванията, произтичащи от Регламент на Комисията (ЕС) № 2023/2831 (в случаите на избран режим „минимална помощ”):**

Предмет на проверката ще бъде обстоятелството дали размерът на помощта за едно и също предприятие по режим „de minimis”, за която се кандидатства, заедно с другите получени минимални помощи от кандидата, не надхвърля левовата равностойност на 300 000 евро (586 749 лв.), за период от три предходни години, считано от датата на предоставяне на помощта. В случай че се установи надвишаване на максимално допустимия праг за минимална помощ за едно и също предприятие, ще бъде издавано Решение за отказ за предоставяне на безвъзмездна финансова помощ.

**VI. За целите на изпълнението и електронното отчитане на проектите**, бенефициентите следва самостоятелно **да създадат потребителски профили** за достъп до ИСУН, като използват функционалностите на системата. Потребителските профили за електронно отчитане се създават от одобрените бенефициенти в модул „E-кандидатстване”, раздел „Проектни предложения”, секция (таб) „Профили за Е-отчитане”. За целта в системата следва да се прикачи **Заявление за профил за достъп на ръководител на бенефициента** (Приложение 20 към Условията за изпълнение) **и/или Заявление за профил за достъп на упълномощени от бенефициента лица до ИСУН** (Приложение 21 към Условията за изпълнение) – **подписано с валиден КЕП от лице, което е официален представляващ** на бенефициента и е вписан като такъв в ТР и регистъра на ЮЛНЦ. В случаите, когато бенефициентът се представлява САМО ЗАЕДНО от няколко физически лица, Заявлението се попълва и подписва с валиден КЕП от всички тях.

След проверка на данните, въведени в ИСУН, **УО активира създадения потребителски профил** след сключване на административния договор със съответния бенефициент.

Ако кандидат по одобрено за финансиране проектно предложение **откаже сключване на договор**, се пристъпва към договаряне с кандидатите от резервния списък (в случай че такъв е съставен) по поредността на класирането им, до изчерпване на наличния бюджет по процедурата.

**С одобрен кандидат, по отношение на когото е налице неприключена проверка по сигнал за нередност, може да бъде сключен административен договор за предоставяне на безвъзмездна финансова помощ. В този случай, в поканата за сключване на договор УО информира кандидата за обстоятелството, че ако е налице „активен” сигнал за нередност или нередност при депозиране на искане за плащане, такова няма да бъде извършвано до приключването на сигнала, респективно до приключване на последвалата процедура по администриране на нередността. Извън тези случаи, административен договор не се сключва (до отпадане на основанията за това) при наличие на:**

- активен сигнал за нередност със сигналоподател: Дирекция „Защита на финансовите интереси на Европейския съюз (АФКОС)” към Министерство на вътрешните работи, Европейската служба за борба с измамите (ОЛАФ) към Европейската комисия, Държавна агенция „Национална сигурност” (ДАНС), Одитния орган (окончателен одитен доклад).

- образувано досъдебно производство, чийто предмет засяга друг сключен договор за безвъзмездна финансова помощ с одобрения кандидат.

**Не може да бъде сключен договор за предоставяне на безвъзмездна финансова помощ с одобрен кандидат, по отношение на когото е налице активна нередност.**

**Няма да бъде сключван административен договор с одобрен кандидат, за когото са налице задължения във връзка с недължимо платени, надплатени, неправомерно получени или неправомерно усвоени средства, включително лихвите върху тях.**

**При наличие на някое от посочените обстоятелства, покана по чл. 36, ал. 2 от ЗУСЕФСУ до съответния кандидат не се изпраща.**

Ръководителят на УО **издава мотивирано решение, с което отказва предоставянето на безвъзмездна финансова помощ**, в 14-дневен срок от одобряването на оценителния доклад, съответно от изтичането на срока по чл. 36, ал. 2 от ЗУСЕФСУ:

- за всяко проектно предложение, включено в Списък на предложените за отхвърляне проектни предложения и основанието/ята за отхвърлянето им;

- за проектно предложение, включено в Списъка на предложените за финансиране проектни предложения, съответно Списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране - при несъгласие на кандидата да сключи административен договор;

- на кандидат, който не отговаря на изискванията за бенефициент или не е представил в срок доказателства за това;

- за проектни предложения, при които се предвижда финансиране в нарушение на чл. 4, ал. 4 от ЗУСЕФСУ;

- за проектни предложения, при които държавната помощ е недопустима или се надхвърлят прагът на допустимата държавна помощ или установените в акт на Европейския съюз прагове за минимална помощ.

Индивидуалните административни актове за отказ за предоставяне на безвъзмездна финансова помощ се издават на кандидата като електронни документи по реда на Закона за електронното управление и се съобщават на кандидатите чрез системата ИСУН на основание чл. 22, ал. 3 от ЗУСЕФСУ. Към съобщението до съответния кандидат се прикачва и издадения акт. Актът се счита за връчен с изпращането на съобщението в ИСУН. УО не носи отговорност, ако кандидатите не получават уведомления за кореспонденцията с УО на електронния адрес, асоцииран към профила на кандидата. Кандидатът може да обжалва издадения индивидуален административен акт в 14-дневен срок, считано от датата на съобщаването му (изпращане на съобщението в ИСУН), пред Административния съд по седалище на кандидата.

При остатъчен финансов ресурс, безвъзмездна финансова помощ може да бъде предоставена и за проектни предложения от списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране (ако има съставен такъв).

Всеки кандидат може да подаде до Ръководителя на УО сигнал за предоставяне на невярна и/или подвеждаща информация от кандидати в процедури по предоставяне на безвъзмездна финансова помощ по ПКИП и/или от бенефициентите на безвъзмездна финансова помощ по ПКИП, които при изпълнение на договор, сключен по проект, финансиран от Европейския фонд за регионално развитие, предоставят невярна и/или подвеждаща информация за вписване в регистъра и проверка.

След сключване на административните договори, с оглед спазване на изискванията за публичност и прозрачност на държавните и минималните помощи и във връзка с чл. 9 от Регламент (ЕС) № 651/2014 и чл. 6 от Регламент (ЕС) № 2023/2831, в Mодула за прозрачност на Европейската комисия ще се публикува информация за всяка предоставена индивидуална държавна помощ в размер над 100 000 евро, a в Европейския регистър eAid Register ще се публикува информация за всяка индивидуална минимална помощ с дата на предоставяне след 31 декември 2025 г.

## 27. Приложения към Условията за кандидатстване:

Изрично пълномощно за подаване на проектното предложение (**Приложение 1**);

Декларация при кандидатстване (**Приложение 2**);

Декларация за държавна/минимална помощ (**Приложение 3**) и приложения към нея.

Декларация за обстоятелствата по чл. 3 и чл. 4 от Закона за малките и средните предприятия (**Приложение 4**);

Техническа спецификация на предвидените активи (**Приложение 5**);

Количествено-стойностна сметка за предвидените СМР (**Приложение 5А**);

Критерии и методология за оценка на проектните предложения (**Приложение 6**);

Описание на индикаторите за краен продукт и за резултат, приложими за процедурата (**Приложение 7**);

Примерни указания за попълване на електронния Формуляр за кандидатстване (**Приложение 8**);

Указания за подписване на Формуляра за кандидатстване и приложимите документи (**Приложение 9**);

Използвани съкращения и основни определения (**Приложение 10**);

Класификация на икономическите дейности (КИД-2008) на НСИ (**Приложение 11**);

Класификация на икономическите дейности (КИД-2025) на НСИ (**Приложение 11.А**)

Приложение I към Договора за функционирането на Европейския съюз (**Приложение 12**);

Списък на общините в обхвата на селските райони на Република България, приложим за прилагане на подхода ВОМР и за интервенция II.Г.3 „Инвестиции за неселскостопански дейности в селските райони” от СПРЗСР (**Приложение 13**);

Списък на районите за планиране в Република България и областите, попадащи в тях (**Приложение 14**);

Приложение I към Директива 2003/87/ЕО (относно установяване на схема за търговия с квоти за емисии на парникови газове) (**Приложение 15**);

Информация относно спазване на принципа за „ненанасяне на значителни вреди” (**Приложение 16**);

Общ списък на оръжията на Европейския съюз (**Приложение 17**);

Списък на изделията с двойна употреба съгласно Приложение I към Регламент (ЕС) 2021/821 (**Приложение 18**).

1. Съгласно определението за „подобряване на промишления капацитет на предприятието”, представено в Приложение 10 към Условията за кандидатстване. [↑](#footnote-ref-2)
2. Съгласно определението за „продукт, свързан с отбраната”, представено в Приложение 10. [↑](#footnote-ref-3)
3. Съгласно определението за „изделия с двойна употреба”, представено в Приложение 10. [↑](#footnote-ref-4)
4. Бяла книга за европейската отбранителна готовност до 2030 г. – документът е достъпен в края на следния линк: <https://commission.europa.eu/topics/defence/future-european-defence_bg>. [↑](#footnote-ref-5)
5. Съобщение на Комисията до Европейския парламент и Съвета „Сборен пакет от мерки за отбранителната готовност” COM(2025l)820 final: <https://eur-lex.europa.eu/legal-content/EN/TXT/?uri=celex:52025DC0820>. [↑](#footnote-ref-6)
6. Стратегията за развитие на българската отбранително - технологична индустриална база (БОТИБ) е публикувана на интернет страницата на Междуведомствения съвет по отбранителна индустрия и сигурност на доставките към Министерския съвет на Република България: <https://www.micmrc.government.bg/bg/defense-industry>. [↑](#footnote-ref-7)
7. Съгласно определението за „място на изпълнение на проекта”, представено в Приложение 10 към Условията за кандидатстване. [↑](#footnote-ref-8)
8. „По-слабо развити региони” са районите за планиране извън Югозападен район (ЮЗР), както следва: Северозападен район (СЗР), Северен централен район (СЦР), Североизточен район (СИР), Югоизточен район (ЮИР) и Южен централен район (ЮЦР). [↑](#footnote-ref-9)
9. Регламент (ЕС) № 2023/2831 на Комисията от 13 декември 2023 г. относно прилагането на членове 107 и 108 от Договора за функционирането на Европейския съюз към помощта „de minimis”. [↑](#footnote-ref-10)
10. Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора. [↑](#footnote-ref-11)
11. Посоченият минимален размер на помощта, в случаите на избран режим „регионална инвестиционна помощ” съгласно чл. 13 и чл. 14 от Регламент (ЕС) № 651/2014 на Комисията, е приложим за всички категории допустими кандидати (микро, малки, средни и големи предприятия). [↑](#footnote-ref-12)
12. Интензитетът на помощта в случаите на избран режим „регионална инвестиционна помощ” е в съответствие с „Картата на регионалните помощи на Република България за периода 2022-2027 г.”. Картата и нейните изменения са публикувани на адрес: <https://stateaid.minfin.bg/bg/432>. Интензитетите на помощ, приложими за проектите по процедурата, при избран режим „регионална инвестиционна помощ”, са съгласно Решение № 766 на Министерския съвет от 08.11.2024 г. за изменение на Решение № 644 на Министерския съвет от 2021 г. за одобряване на Карта на регионалните помощи на Република България за периода 2022-2027 г., изменено с Решение № 73 на Министерския съвет от 2022 г. и с Решение № 924 на Министерския съвет от 2023 г. [↑](#footnote-ref-13)
13. Съгласно определението за „място на изпълнение на проекта” представено в Приложение 10. [↑](#footnote-ref-14)
14. Съгласно Класификацията на териториалните единици за статистически цели в България. Списък на районите за планиране в Република България и областите, попадащи в тях е представен в Приложение 14. [↑](#footnote-ref-15)
15. Съгласно чл. 7, пар. 1 от Регламент (ЕС) № 651/2014 г. [↑](#footnote-ref-16)
16. При извършване на окончателно плащане ще се извършва проверка дали сконтираната стойност на безвъзмездната помощ към сконтираната стойност на допустимите разходи е в рамките на допустимия интензитет при прилагане на следната формула: PV = FV/(1+i)t , където PV е сконтирана стойност, FV е реална стойност, i е лихвеният процент, а t – периода на изпълнение в години. [↑](#footnote-ref-17)
17. Кандидатите следва да имат предвид, че с § 33 от Преходните и заключителни разпоредби на Закона за въвеждане на еврото в Република България, **в чл. 3 от ЗМСП са извършени промени, касаещи праговете за стойност на оборота и стойност на активите, които се прилагат за определяне на категорията на предприятията** (микро, малки или средни предприятия). Информация относно промяната в праговете по чл. 3 от ЗМСП, е представена в Приложение 10 при определението за „микро, малки и средни предприятия”. [↑](#footnote-ref-18)
18. Категорията - микро, малко или средно предприятие, декларирана в т. 3 от Декларацията (Приложение 4), следва да съвпада с категорията, посочена от кандидатите в раздел „Данни за кандидата”, поле „Категория/статус на предприятието” от Формуляра за кандидатстване. При несъответствие, ще бъде извършвана служебна корекция в раздел „Данни за кандидата”, поле „Категория/статус на предприятието” от Формуляра за кандидатстване съобразно декларираната категория/статус на предприятието в т. 3 от Декларацията (Приложение 4). [↑](#footnote-ref-19)
19. Средногодишните нетни приходи от продажби на кандидата за тригодишния период 2022 г., 2023 г. и 2024 г. се изчисляват по следния начин: Отчет за приходите и разходите за 2022 г., 2023 г. и 2024 г. на предприятието – кандидат - сборът от стойностите по ред „Нетни приходи от продажби” (код на реда 15100, колона 1) от приходната част на Отчетите за трите години, делено на 3 (три). [↑](#footnote-ref-20)
20. Кодовата таблица на преход между КИД-2008 и КИД-2025 се съдържа в края на КИД-2025 (Приложение 11.А към Условията за кандидатстване). [↑](#footnote-ref-21)
21. Подробна информация за КИД-2025 е налична и на интернет страницата на НСИ следния адрес - <https://www.nsi.bg/pages/klasifikaciya-na-ikonomicheskite-deinosti-2025-kid-2025-902>. [↑](#footnote-ref-22)
22. В случай че дадено проектно предложение се отнася до две или повече допустими по процедурата икономически дейности /напр., в случай проектът включва инвестиции, свързани с производството както на отбранителен/и продукт/и, така и на изделие/я с двойна употреба, които се класифицират в различни допустими икономически дейности съгласно КИД-2025 съгласно изискването по т. 5)/, кандидатът трябва по своя преценка да определи една от икономическите дейности като водеща и да я посочи (избере от падащото меню) в раздел „Е-декларации”, поле „Информация за код на проекта по КИД-2025” от Формуляра за кандидатстване. [↑](#footnote-ref-23)
23. При необходимост, Оценителната комисия може да изиска разяснения относно кода на икономическата дейност съгласно КИД-2025, за която кандидатът заявява подкрепа по процедурата. [↑](#footnote-ref-24)
24. Информация относно ограниченията по отношение на икономическата дейност, за която е заявена подкрепа, произтичащи от избрания режим на помощ - „регионална инвестиционна помощ“ съгласно чл. 13 и чл. 14 от Регламент (ЕС) № 651/2014 или „минимална помощ” съгласно Регламент (ЕС) № 2023/2831, е представена в Приложение 3.А към Условията за кандидатстване. [↑](#footnote-ref-25)
25. Постановление № 23 на Министерския съвет от 13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 – 2027 г. [↑](#footnote-ref-26)
26. Към датата на обявяване на процедурата стойността, посочена в чл. 54, ал. 5 от Закона за обществените поръчки, е 50 000 лв. [↑](#footnote-ref-27)
27. Списък на общините в обхвата на селските райони на Република България, приложим за прилагане на подхода Водено от общностите местно развитие (ВОМР) и за интервенция II.Г.3 „Инвестиции за неселскостопански дейности в селските райони” от СПРЗСР е представен в Приложение 13 към Условията за кандидатстване. [↑](#footnote-ref-28)
28. Съгласно определението за „сектор на рибарството и аквакултурите”, представено в Приложение 10 към Условията за кандидатстване. [↑](#footnote-ref-29)
29. Последно изменено с Делегиран регламент (ЕС) 2025/2003 на Комисията от 8 септември 2025 г. за изменение на Регламент (ЕС) 2021/821 на Европейския парламент и на Съвета по отношение на списъка на изделията с двойна употреба. [↑](#footnote-ref-30)
30. Общ списък на оръжията на Европейския съюз (<https://eur-lex.europa.eu/legal-content/BG/TXT/HTML/?uri=OJ:C_202501499>) - Приложение 17 към Условията за кандидатстване. [↑](#footnote-ref-31)
31. Съгласно определенията за „продукт, свързан с отбраната” и „изделия с двойна употреба”, представени в Приложение 10. [↑](#footnote-ref-32)
32. В случай на затруднения при отнасянето/класифицирането на дадени отбранителни продукти и/или изделия с двойна употреба съгласно Общия списък на оръжията на Европейския съюз или съответно Списъка на изделията с двойна употреба съгласно Приложение I към Регламент (ЕС) 2021/821, на кандидатите се препоръчва да се обърнат към дирекция „Международно контролирана търговия и сигурност” в Министерство на икономиката и индустрията (<https://www.mi.government.bg/service/288-izgotvyane-na-stanovistha-po-klasificzirane-na-izdeliya-i-tehnologii-s-dvojna-upotreba-po-prilozhenie-i-na-reglament-es-%e2%84%96-2021-821-spisaka-na-produktite-svarzani-s-otbranata-i-spisaka/>). [↑](#footnote-ref-33)
33. За да бъде определена дадена първоначална инвестиция на кандидата като „диверсификация на продукцията с продукти или услуги, които той не е произвеждал или предлагал до този момент”, е необходимо общият размер на допустимите разходи по проекта да надхвърля с поне 200 % счетоводната стойност на активите на кандидата, които се използват повторно, както са осчетоводени през финансовата година преди започването на работите по проекта съгласно чл. 14, пар. 7 от Регламент (ЕС) № 651/2014. Спазването на посоченото изискване ще бъде проверявано чрез „Справка относно активите, които ще бъдат използвани при производството на нов продукт” (Приложение 3.3 към Декларацията за държавна/минимална помощи или чрез декларираната релевантна информация в раздел „Е-декларации“ от Формуляра за кандидатстване) и Счетоводния амортизационен план на кандидата към 31 декември на годината преди започване на работата по инвестицията. Посоченото се отнася и за случаите когато кандидатът е голямо предприятие **и** мястото/местата на изпълнение на инвестицията е в ЮЗР (NUTS-2), **и** заявената категория първоначална инвестиция, която създава нова икономическа дейност е „диверсификация на дейността на даден стопански обект, при условие че новата дейност не е същата или сходна с дейността, извършвана преди това от него”. [↑](#footnote-ref-34)
34. **Съгласно определението за „първоначална инвестиция, която създава нова икономическа дейност”, представено в Приложение 10.** [↑](#footnote-ref-35)
35. **Съгласно определението за „същата или сходна дейност”, представено в Приложение 10.** [↑](#footnote-ref-36)
36. Икономическите дейности, за които е допустимо кандидатите да заявят подкрепа по процедурата трябва задължително да попадат в секторите/разделите съгласно КИД-2025, изрично посочени като допустими в т. 11.1, подт. 5) от Условията за кандидатстване. [↑](#footnote-ref-37)
37. Съгласно определението за „подобряване на промишления капацитет на предприятието”, представено в Приложение 10. [↑](#footnote-ref-38)
38. Съгласно определението за „строително-монтажни работи”, посочено в Приложение 10, а именно: **работите, чрез които строежите се изграждат, ремонтират, реконструират, преустройват, поддържат или възстановяват.** [↑](#footnote-ref-39)
39. Съгласно определението за „нематериални активи”, представено в Приложение 10. [↑](#footnote-ref-40)
40. Съгласно определението за „започване на работите по проекта”, посочено в Приложение 10 към Условията за кандидатстване. [↑](#footnote-ref-41)
41. Определение и допълнителна информация относно спазване на принципа за „ненанасяне на значителни вреди” са представени в Приложение 10 и Приложение 16 към Условията за кандидатстване. [↑](#footnote-ref-42)
42. Съгласно определението за „транспортни средства и съоръжения”, посочено в Приложение 10 към Условията за кандидатстване. [↑](#footnote-ref-43)
43. Посоченото се отнася за предприятия, включени в Регистъра за търговия с квоти за емисии на парникови газове: <https://union-registry-data.ec.europa.eu/report/eu-registry-accounts>. [↑](#footnote-ref-44)
44. В случаите, когато замяната на отоплителните системи е с цел:

    - осъвременяване на районните отоплителни и охладителни системи до статуса на „ефективни районни отоплителни и охладителни системи” съгласно определението в чл. 2, т. 41 от Директива 2012/27/ЕС;

    - модернизиране на инсталациите за комбинирано производство на топлинна и електрическа енергия до статуса на „високоефективно комбинирано производство на енергия” съгласно определението в чл. 2, т. 34 от Директива 2012/27/ЕС;

    - инвестиции в котли и отоплителни инсталации, работещи с природен газ, в жилища и сгради, заместващи инсталации, работещи на базата на въглища, торф, лигнитни въглища или нефтени шисти. [↑](#footnote-ref-45)
45. В съответствие с чл. 195, пар. 2 от Регламент (ЕС, Евратом) 2024/2509 на Европейския парламент и на Съвета от 23 септември 2024 г. за финансовите правила, приложими за общия бюджет на Съюза, печалбата се определя като излишък, изчислен при плащането на окончателното салдо, на приходите спрямо допустимите разходи на действието или работната програма, при което приходите се ограничават до безвъзмездните средства от Съюза и постъпленията от това действие или работна програма. [↑](#footnote-ref-46)
46. Съгласно определението за „дата на предоставяне на помощта”, посочено в Приложение 10 към Условията за кандидатстване. [↑](#footnote-ref-47)
47. Разходите, свързани с доставката, необходимите монтажни, инсталационни дейности, изпитването и въвеждането в експлоатация на придобиваните машини, съоръжения, оборудване са допустими само в случай, че са включени в общата стойност на съответния/те актив/и, посоченa в раздел „Бюджет” от Формуляра за кандидатстване. В случай че изброените разходи са посочени на отделен/и бюджетен/и ред/ове, същите ще бъдат премахнати от бюджета на проекта. [↑](#footnote-ref-48)
48. Съгласно определението за „строително-монтажни работи“, посочено в Приложение 10, а именно: работите, чрез които строежите се изграждат, ремонтират, реконструират, преустройват, поддържат или възстановяват. [↑](#footnote-ref-49)
49. В съответствие с изискванията на приложимите национални и международни счетоводни стандарти. [↑](#footnote-ref-50)
50. Съгласно определението за „нематериални активи”, посочено в Приложение 10. [↑](#footnote-ref-51)
51. В случай че кандидатът е заложил разходи за СМР в раздел „Бюджет” от Формуляра за кандидатстване, към проектното предложение вместо оферта се представя Количествено-стойностна сметка (Приложение 5А), без СМР да се посочват/описват в Техническата спецификация (Приложение 5). [↑](#footnote-ref-52)
52. Приложимо за машини, съоръжения, оборудване, представляващи ДМА. [↑](#footnote-ref-53)
53. По смисъла на чл. 2, пар. 2 от Регламент (ЕС) № 2023/2831 на Комисията. Определение за „едно и също предприятие” е представено в Приложение 10 към Условията за кандидатстване. [↑](#footnote-ref-54)
54. Съгласно чл. 8 от Регламент (ЕС) № 651/2014 и чл. 5 от Регламент (ЕС) № 2023/2831. [↑](#footnote-ref-55)
55. Информация относно Хартата на основните права на Европейския съюз е представена в Приложение 10 към Условията за кандидатстване. Насоките за прилагане на Хартата на основните права на ЕС са публикувани на: <https://www.eufunds.bg/bg/node/8223>. [↑](#footnote-ref-56)
56. Информация за Конвенцията на ООН за правата на хората с увреждания е представена в Приложение 10 към Условията за кандидатстване. Насоките за прилагане на Конвенцията на ООН за правата на хората с увреждания са публикувани на: <https://www.eufunds.bg/bg/node/8224>. [↑](#footnote-ref-57)
57. Приложимо при избран режим „регионална инвестиционна помощ” и в случай, че предвидените дейности по проекта се отнасят към категория на инвестицията – „диверсификация на продукцията на даден стопанския обект с продукти или услуги, които той не е произвеждал или предлагал до този момент” или „диверсификация на дейността на даден стопански обект, при условие че новата дейност не е същата или сходна с дейността, извършвана преди това от него” (за големи предприятия с място/места на изпълнение на проекта в ЮЗР). [↑](#footnote-ref-58)
58. Ръководството може да бъде намерено на интернет адрес: <https://eumis2020.government.bg/bg/s/Help/Index>, раздел „Ръководство за работа със системата”, файл „Ръководство за подаване на проектни предложения”. [↑](#footnote-ref-59)
59. Подробна информация относно критериите за оценка, точките, които се присъждат по всеки един от тях и източниците на проверка, е представена в Критериите и методологията за оценка на проектните предложения (Приложение 6). [↑](#footnote-ref-60)
60. Валиден КЕП е КЕП с титуляр и автор - физическото лице, което е официален представител на кандидата, или КЕП с титуляр: юридическото лице-кандидат, като автор на подписа в този случай следва да е официалният представител на предприятието. [↑](#footnote-ref-61)
61. За целите на настоящите Условия под „лице, което е официален представляващ на кандидата и е вписан като такъв в ТР и регистъра на ЮЛНЦ” следва да се разбира официален представител на предприятието, който е вписан като такъв в ТР и регистъра на ЮЛНЦ. [↑](#footnote-ref-62)
62. Съгласно определението за „група предприятия”, посочено в Приложение 10 към Условията за кандидатстване. [↑](#footnote-ref-63)
63. Съгласно определението за „започване на работите по проекта”, посочено в Приложение 10 към Условията за кандидатстване. [↑](#footnote-ref-64)
64. Съгласно определението за „едно и също предприятие”, посочено в Приложение 10 към Условията за кандидатстване. [↑](#footnote-ref-65)
65. Не е необходимо подписване на Техническата спецификация (Приложение 5) на хартиен носител или с КЕП преди прикачването ѝ в ИСУН. [↑](#footnote-ref-66)
66. В случаите, когато в офертата не е упоменато дали цената е с включен ДДС, се счита:

    - при оферта, издадена от български производител/доставчик/изпълнител - посочената стойност (цена) в офертата е с ДДС;

    - при оферта, издадена от чуждестранен производител/доставчик/изпълнител - посочената стойност (цена) в офертата е без ДДС. [↑](#footnote-ref-67)
67. Ако в бюджета на проекта са заложени разходи за СМР, представляващи ДМА, вместо оферта кандидатите следва да представят КСС по образец (Приложение 5А). [↑](#footnote-ref-68)
68. Вместо Счетоводна политика е допустимо представянето на поясненията към Годишния финансов отчет на кандидата, в случай че същите съдържат информация за стойностния праг на същественост на ДМА и ДНА. [↑](#footnote-ref-69)
69. В случай че един и същи кандидат е подал повече от едно проектно предложение, Оценителната комисия разглежда само последното постъпило предложение, а предходните се считат за оттеглени. [↑](#footnote-ref-70)
70. Актуална Декларация при кандидатстване (Приложение 2). [↑](#footnote-ref-71)
71. Актуална Декларация за държавна/минимална помощ (Приложение 3) и свързаните с нея приложения. [↑](#footnote-ref-72)
72. Актуална Декларация за обстоятелствата по чл. 3 и чл. 4 от Закона за малките и средните предприятия (Приложение 4). [↑](#footnote-ref-73)
73. Към датата на обявяване на процедурата стойността, посочена в чл. 54, ал. 5 от Закона за обществените поръчки, е 50 000 лв. [↑](#footnote-ref-74)